Yi Edzi Nànɔ Tsitsim Le Gbɔgbɔ Me! | Nusɔsrɔ̃\nGBE BUBU Afrikaans Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Miyi edzi miazɔ le gbɔgbɔ me.”—GAL. 5:16.\nHADZIDZI: 22, 75\nNu kae akpe ɖe mía ŋu míanya nenye be míetsi le gbɔgbɔ me?\nNu kawoe wòhiã be míawɔ be míayi edzi anɔ tsitsim le gbɔgbɔ me?\nNe Kristo ƒe tamesusu le mía si la, aleke esia akpe ɖe mía ŋu le míaƒe gbe sia gbe gbenɔnɔ me?\n1, 2. Nu kae nɔviŋutsu aɖe va de dzesi le eɖokui ŋu, eye nu kae wòwɔ tso eŋu?\nROBERT xɔ nyɔnyrɔ esime wònɔ eƒe ƒewuiwo me, gake nyateƒea menye nu vevitɔ le eƒe agbe me ɣemaɣi o. Egblɔ be: “Nyemewɔ nu gbegblẽ aɖeke o, gake ɖeko menɔ eme ko. Medzena abe ame si li ke le gbɔgbɔ me ene, elabena medea kpekpeawo katã eye mewɔa kpekpeɖeŋu mɔɖeɖedɔa ɣeaɖewoɣi le ƒea me. Gake ewɔna nam be nane gakpɔtɔ nam.”\n2 Robert ŋutɔ mete ŋu de dzesi nu si gakpɔtɔ nɛ o va se ɖe esime wòva ɖe srɔ̃. Eya kple srɔ̃a wobiaa nyawo wo nɔewo ku ɖe Biblia me nyatiwo ŋu tsɔ fea fefee. Mesesẽna na srɔ̃a si sẽ le gbɔgbɔ me la be wòaɖo nyaawo ŋu o, gake edzea ŋukpe dzi na Robert ya be yemetea ŋu kpɔa nya aɖeke gblɔna le biabiaawo ŋu o. Egblɔ be: “Ðeko wònɔ abe ɖe nyemenya naneke o ene. Megblɔ na ɖokuinye be, ‘Hafi mate ŋu akpɔ srɔ̃nye ƒe gbɔgbɔmenuhiahiãwo gbɔ nɛ la, ele be mawɔ nane tso nɔnɔmea ŋu.’” Eye Robert wɔ nane tso eŋu hã vavã. Egblɔ be: “Mesrɔ̃ Biblia, mesrɔ̃e gasrɔ̃e ake, eye nuwo me va kɔ nam. Meva se nuwo gɔme nyuie, eye nu si gale vevie wue nye be meva te ɖe Yehowa ŋu kplikplikpli.”\n3. (a) Nu kae míate ŋu asrɔ̃ tso Robert ƒe nuteƒekpɔkpɔa me? (b) Nya vevi kawo mee míadzro azɔ?\n3 Míate ŋu asrɔ̃ nu vevi aɖewo tso Robert ƒe nuteƒekpɔkpɔa me. Anɔ eme be sidzedze aɖe su mía si ku ɖe Biblia ƒe nufiafiawo ŋu eye míedea Kristotɔwo ƒe kpekpewo edziedzi, gake esia ɖeɖe mana míanye gbɔgbɔmemewo kokoko o. Alo ɖewohĩ, míeyi ŋgɔ le gbɔgbɔ me, gake ne míedzro mía ɖokui me la, míekpɔnɛ be ehiã be míawɔ ŋgɔyiyi le go aɖewo me. (Flp. 3:16) Le nyati sia me la, míakpɔ ŋuɖoɖo na biabia etɔ̃ aɖewo siwo akpe ɖe mía ŋu míayi edzi anɔ tsitsim le gbɔgbɔ me: (1) Nu kae akpe ɖe mía ŋu míanya nenye be míetsi le gbɔgbɔ me? (2) Nu kawoe wòhiã be míawɔ be míayi edzi anɔ tsitsim le gbɔgbɔ me? (3) Ne míetsi le gbɔgbɔ me la, aleke esia akpe ɖe mía ŋu le míaƒe gbe sia gbe gbenɔnɔ me?\nALE SI MÍAWƆ ANYA NENYE BE MÍETSI LE GBƆGBƆ ME\n4. Ame kawo ŋue Efesotɔwo 4:23, 24 me nyawo ku ɖo?\n4 Hafi míava zu Yehowa subɔlawo la, míewɔ tɔtrɔ aɖewo. Tɔtrɔ siawo ku ɖe míaƒe agbenɔnɔ ƒe akpa sia akpa ŋu. Eye míedzudzɔ tɔtrɔwɔwɔ le míaƒe nyɔnyrɔxɔxɔ megbe o. Ŋɔŋlɔawo de dzi ƒo na mí be ‘míanɔ míaƒe tamesusu ƒe nɔnɔme si kpɔa ŋusẽ ɖe mía dzi wɔm yeyee.’ (Ef. 4:23, 24) Esi míede blibo o ta la, ehiã be mí katã míayi edzi anɔ tɔtrɔwo wɔm. Nenye be ƒe geɖee nye esia míele Yehowa subɔm gɔ̃ hã la, ehiã be míayi edzi anɔ ŋusẽ dom ƒomedodo si le mía kplii dome.—Flp. 3:12, 13.\n5. Biabia kawoe akpe ɖe mía ŋu be míadzro mía ɖokui me?\n5 Ehiã be míadzro mía ɖokui me anukwaretɔe hafi míate ŋu ayi ŋgɔ le gbɔgbɔ me. Míeɖanye ɖeviwo alo ame tsitsiwo o, míate ŋu abia mía ɖokuiwo be: ‘Ðe mede dzesi tɔtrɔ aɖewo le menye siwo ɖee fia be mele tsitsim le gbɔgbɔ mea? Ðe nye amenyenye le Kristo la tɔ ɖim geɖe wua? Le Kristotɔwo ƒe kpekpewo me la, ɖe nye nɔnɔme kple nye nuwɔnawo ɖenɛ fiana be metsi le gbɔgbɔ mea? Nu kae nu siwo ŋu meɖoa dze tsoe ɖena fiana ku ɖe nu siwo le vevie nam le agbe me ŋu? Nu kae ale si mesrɔ̃a nui, nye awudodo kple dzadzraɖo, alo ale si mewɔa nui ne woɖo aɖaŋu nam la ɖena fiana le ŋunye? Ne tetekpɔwo va dzinye la, aleke mewɔa nui? Ðe mewɔ ŋgɔyiyi va zu Kristotɔ si tsi le gbɔgbɔ mea?’ (Ef. 4:13) Ŋugbledede le ale si míeɖo biabia siawo ŋui ŋu akpe ɖe mía ŋu míanya afi si míetsi le gbɔgbɔ me se ɖo.\n6. Nu bubu kae agate ŋu akpe ɖe mía ŋu míanya ale si míetsi le gbɔgbɔ me?\n6 Ɣeaɖewoɣi la, míahiã ame bubuwo ƒe kpekpeɖeŋu be míanya ale si míetsi le gbɔgbɔ me. Apostolo Paulo na eme kɔ be ŋutilãmeme mate ŋu anya ale si gbegbe eƒe nuwɔna medzea Mawu ŋu o. Gake gbɔgbɔmeme ya nyaa Mawu ƒe susu le nuwo ŋu eye wòtea ŋu dea dzesii be Yehowa mekpɔa ŋudzedze ɖe ale si ŋutilãmeme nɔa agbee ŋu o. (1 Kor. 2:14-16; 3:1-3) Esi wònye be Kristo ƒe tamesusu le hamemetsitsiwo si ta la, wotea ŋu kpɔnɛ dzea sii kaba ne ame aɖe va le nuwo ŋu bum abe ŋutilãmeme ene. Ne wokpɔ nane dze sii eye wohe míaƒe susu yi edzi la, ɖe míelɔ̃na faa wɔna ɖe woƒe aɖaŋuɖoɖowo dzia? Ne míewɔnɛ alea la, ke míeɖenɛ fiana be míedi be míatsi le gbɔgbɔ me.—Nyagb. 7:5, 9.\nALE SI MÍAWƆ ATSI LE GBƆGBƆ ME\n7. Ne sidzedze su mía si le Biblia ƒe nufiafiawo ŋu la, nu ka tae esia ɖeɖe mana míatsi le gbɔgbɔ me o?\n7 Biblia ƒe nufiafiawo nyanya ɖeɖe mate ŋu ana míatsi le gbɔgbɔ me o. Fia Salomo si nɔ anyi le blema la nya Yehowa ƒe mɔwo nyuie. Eƒe nyawo va zu Biblia me nyawo ƒe akpa aɖe. Ke hã, meyi edzi nye gbɔgbɔmeme o, elabena meva wɔ nuteƒe na Yehowa o. (1 Fia. 4:29, 30; 11:4-6) Eya ta, tsɔ kpe ɖe Biblia ƒe nufiafiawo nyanya ŋu la, nu kae gahiã? Ehiã be míayi edzi anɔ tsitsim le gbɔgbɔ me. (Kol. 2:6, 7) Aleke míate ŋu awɔ esiae?\n8, 9. (a) Nu kae akpe ɖe mía ŋu míali ke le xɔse me? (b) Ne míele nu srɔ̃m hele ŋugble dem le nu si míesrɔ̃ ŋu la, nu kae wòle be wòanye míaƒe taɖodzinu? (Kpɔ foto siwo le nyati sia ƒe gɔmedzedze.)\n8 Paulo de dzi ƒo na Kristotɔ siwo nɔ anyi le ƒe alafa gbãtɔ me be “[woayi] ŋgɔ aɖo tsitsinyenye gbɔ.” (Heb. 6:1) Afɔ kawoe míate ŋu aɖe be míawɔ ɖe Paulo ƒe aɖaŋuɖoɖoa dzi egbea? Afɔ vevi aɖe si míate ŋu aɖee nye be míasrɔ̃ agbalẽ si nye “Minɔ Mawu Ƒe Lɔlɔ̃ La Me Ðaa.” Ne èwu agbalẽ sia sɔsrɔ̃ nu la, esia akpe ɖe ŋuwò nànya ale si nàwɔ Biblia me gɔmeɖosewo ŋu dɔ le wò agbenɔnɔ me. Ne èsrɔ̃ agbalẽ ma xoxo la, ɖe nàgate ŋu asrɔ̃ míaƒe agbalẽ bubu siwo ate ŋu akpe ɖe ŋuwò nàli ke le xɔse mea? (Kol. 1:23) Tsɔ kpe ɖe eŋu la, ehiã be míade ŋugble le nu siwo míesrɔ̃ ŋu, eye míabia Yehowa be wòakpe ɖe mía ŋu míanya ale si míawɔ wo ŋu dɔe.\n9 Ne míele nu srɔ̃m hele ŋugble dem le nu si míesrɔ̃ ŋu la, ele be míaƒe taɖodzinu nanye be nusɔsrɔ̃a nakpe ɖe mía ŋu míadi vevie be míadze Yehowa ŋu ahawɔ eƒe sewo dzi. (Ps. 40:8; 119:97) Le ɣeyiɣi ma ke me la, míadze agbagba be míaƒo asa na nu sia nu si ate ŋu ado kplamatsɛ mí be míagatsi le gbɔgbɔ me o.—Tito 2:11, 12.\n10. Nu kae sɔhɛwo ate ŋu awɔ be woatsi le gbɔgbɔ me?\n10 Ne sɔhɛe nènye la, ɖe nèɖo gbɔgbɔmetaɖodzinu aɖewo na ɖokuiwòa? Nu si nɔviŋutsu aɖe si le subɔsubɔm le Betel la wɔna ɣesiaɣi si wòde nutome sue takpekpewo lae nye be eɖoa dze kple ame siwo le nyɔnyrɔ xɔ ge la hafi takpekpea dzea egɔme. Sɔhɛ geɖe nɔa ame siwo le nyɔnyrɔ xɔ ge la dome. Nɔviŋutsua biaa wo be gbɔgbɔmetaɖodzinu kawoe le wo si hã. Wo dometɔ geɖe ƒe nyaŋuɖoɖowo ɖenɛ fiana be wonya nu si tututu wodi be yewoawɔ le Yehowa subɔsubɔ me—wo dometɔ aɖewo ɖoe be yewoawɔ ɣeyiɣiawo katã ƒe subɔsubɔdɔa alo yewoasubɔ le afi si Fiaɖuƒegbeƒãɖela geɖe wu hiã le. Gake wo dometɔ aɖewo ya menyana ale si woaɖo nyaa ŋu o. Ðe wòanye be wosusu be mehiã be gbɔgbɔmetaɖodzinuwo nanɔ yewo si oa? Ne sɔhɛe nènye la, bia ɖokuiwò be: ‘Esi medi be madze dzinyelawo ŋu ta koe medea kpekpeawo hedea gbeadzi ɖoa? Ðe nye kple Mawu dome le kplikplikplia?’ Gake menye sɔhɛwo koe aɖaŋuɖoɖo si nye be gbɔgbɔmetaɖodzinuwo nanɔ mía si la yi na o. Ne mí Yehowa subɔlawo katã míeɖo taɖodzinu mawo tɔgbi na mía ɖokui la, esia akpe ɖe mía ŋu be míatsi le gbɔgbɔ me.—Nyagb. 12:1, 13.\n11. (a) Hafi míate ŋu atsi le gbɔgbɔ me la, nu kae wòhiã be míawɔ? (b) Biblia me kpɔɖeŋu kae míate ŋu asrɔ̃?\n11 Ne míenya de dzesi go siwo me wòle be míawɔ tɔtrɔ le ko la, ehiã be míaɖe afɔ siwo akpe ɖe mía ŋu míatsi le gbɔgbɔ me. Ele vevie ŋutɔ be míanye ame siwo tsi le gbɔgbɔ me. Agbe kple ku ƒe nyae. (Rom. 8:6-8) Gake tsitsi le gbɔgbɔ me mefia be míade blibo o. Yehowa ƒe gbɔgbɔa akpe ɖe mía ŋu míawɔ tɔtrɔ siwo hiã. Ke hã, egahiã kokoko be míaku kutri. Ƒe aɖewoe nye esi va yi esime Nɔviŋutsu John Barr, si nɔ Dɔdzikpɔhaa me la nɔ Luka 13:24 me ɖem la, egblɔ be, “Ame geɖe doa kpo nu le esi womeku kutri ale si dze be yewoatsi le gbɔgbɔ me o ta.” Ehiã be míasrɔ̃ Yakob ƒe kpɔɖeŋua. Ete kame kple mawudɔla aɖe ʋuu va se ɖe esime wòyrae. (1 Mose 32:26-28) Togbɔ be míate ŋu ase vivi na Biblia-sɔsrɔ̃ hã la, mele be míakpɔ mɔ be Biblia-sɔsrɔ̃ nanɔ abe modzakaɖegbalẽ si míaxlẽ be míatsɔ ado dzidzɔ na mía ɖokui ko ene o. Ele be míaku kutri adi gbɔgbɔmenu xɔasi siwo akpe ɖe mía ŋu.\nAfɔ Siwo Nàɖe Be Nàtsi Le Gbɔgbɔ Me\nSrɔ̃ Mawu ƒe Nya la veviedodotɔe, eye nàde ŋugble le nu siwo nèsrɔ̃ ŋu\nKu kutri nàwɔ nu siwo srɔ̃m nèle dzi\nÐe mɔ gbɔgbɔ kɔkɔea nawɔ dɔ ɖe wò susu kple wò dzi dzi\nLɔ̃ faa nàxɔ kpekpeɖeŋu tso ame bubuwo gbɔ\n12, 13. (a) Nu kae akpe ɖe mía ŋu be Kristo ƒe tamesusu nasu mía si abe ale si Romatɔwo 15:5 gblɔe ene? (b) Aleke apostolo Petro ƒe kpɔɖeŋua kple eƒe aɖaŋuɖoɖoa ate ŋu akpe ɖe mía ŋu? (d) Nu kae nàte ŋu awɔ be nàtsi le gbɔgbɔ me? (Kpɔ aɖaka si nye “ Afɔ Siwo Nàɖe Be Nàtsi Le Gbɔgbɔ Me.”)\n12 Esi míele agbagba dzem be míatsi le gbɔgbɔ me la, gbɔgbɔ kɔkɔea ado ŋusẽ mí míatrɔ míaƒe tamesusu ƒe nɔnɔme. Gbɔgbɔa ƒe kpekpeɖeŋu awɔe be, vivivi la, míava nɔ nuwo ŋu bum abe Kristo ene. (Rom. 15:5) Gakpe ɖe eŋu la, akpe ɖe mía ŋu míaho ŋutilã ƒe nudzodzrowo ɖa eye míatu nɔnɔme nyui siwo dzea Mawu ŋu la ɖo. (Gal. 5:16, 22, 23) Ne míekpɔe be míaƒe susu va le kukum ɖe ŋutilãmenudidi alo ŋutilã ƒe nudzodzrowo ŋu la, mele be míana ta o. Yi edzi nànɔ Yehowa biam be wòana gbɔgbɔ kɔkɔea nakpe ɖe ŋuwò be nàte ŋu atsɔ susu aɖo nu siwo dzea eŋu la ŋu. (Luka 11:13) Ðo ŋku apostolo Petro dzi. Edzɔ zi geɖe le eƒe agbe me be mewɔ nu abe gbɔgbɔmeme ene o. (Mat. 16:22, 23; Luka 22:34, 54-62; Gal. 2:11-14) Gake mena ta o. Vivivi la, Petro va nɔ nuwo ŋu bum abe Kristo ene, le Yehowa ƒe kpekpeɖeŋu me. Míawo hã míate ŋui.\n13 Ɣeyiɣi aɖe megbe la, Petro ŋutɔ va he susu yi nɔnɔme nyui siwo wòle be míatu ɖo dzi. (Xlẽ 2 Petro 1:5-8.) Ne ‘míeku kutri vevie’ tu nɔnɔme nyuiwo, abe ɖokuidziɖuɖu, dzidodo kple nɔvilɔlɔ̃ ene ɖo la, esia akpe ɖe mía ŋu míayi edzi anɔ tsitsim le gbɔgbɔ me. Gbe sia gbe la, ɖe manyo be nàbia ɖokuiwò be, ‘Asitɔtrɔ kae magate ŋu awɔ le ɖokuinye ŋu be magasẽ ŋu le gbɔgbɔ me’ oa?\nBIBLIA ME MƆFIAMEWO DZI WƆWƆ LE MÍAƑE GBE SIA GBE GBENƆNƆ ME\n14. Ne míetsi le gbɔgbɔ me la, aleke esia akpɔ ŋusẽ ɖe míaƒe agbenɔnɔ dzi?\n14 Ne míebua nuwo ŋu abe Kristo ene la, esia akpɔ ŋusẽ ɖe nya siwo míegblɔna, ale si míewɔa nui le dɔme alo suku kpakple ale si míetsoa nya me le nuwo ŋu gbe sia gbe la dzi. Míaƒe nyametsotsowo ana wòadze ƒãa be míele agbagba dzem be míasrɔ̃ Kristo. Abe gbɔgbɔmemewo ene la, míadi be naneke nagblẽ ƒomedodo si le mía kple mía Fofo si le dziƒo dome la me o. Ne tetekpɔ va mía dzi be míawɔ nu gbegblẽ aɖe la, Kristo ƒe tamesusu si su mía si la aʋã mí be míaɖu edzi. Hafi míatso nya me la, míatɔ sẽe ahabia nya siawo mía ɖokui: ‘Biblia me gɔmeɖose kawo ŋu dɔe mate ŋu awɔ? Nu kae Kristo awɔ le nɔnɔme sia me? Nyametsotso kae adze Yehowa ŋu?’ Be míana hehe mía ɖokui be míabu nuwo ŋu alea la, na míadzro kpɔɖeŋu ʋɛ aɖewo me kpɔ. Le kpɔɖeŋuawo dometɔ ɖe sia ɖe me la, míade dzesi Ŋɔŋlɔawo me gɔmeɖose si ate ŋu akpe ɖe mía ŋu míatso nya me nyuie.\n15, 16. Ne míebua nuwo ŋu abe Kristo ene la, aleke esia akpe ɖe mía ŋu míatso nya me nyuie (a) ne míele ame si míaɖe ŋu bum? (b) ne míele ame siwo anye mía xɔlɔ̃wo tiam?\n15 Ne míele ame si míaɖe ŋu bum. Ŋɔŋlɔawo me gɔmeɖosea dze le 2 Korintotɔwo 6:14, 15. (Xlẽe.) Paulo ƒe nyawo na wòdze ƒãa be ɖekawɔwɔ blibo mate ŋu anɔ ame si nye gbɔgbɔmeme kple ame si nye ŋutilãmeme dome o. Aleke míate ŋu awɔ gɔmeɖose sia ŋu dɔ ne míedi be míatia ame si míaɖe?\n16 Hadede. De dzesi Ŋɔŋlɔawo me gɔmeɖose si dze le 1 Korintotɔwo 15:33. (Xlẽe.) Ame si nye gbɔgbɔmeme la made ha kple ame siwo ate ŋu ana eƒe xɔse nagbɔdzɔ o. Biabia kawoe ate ŋu akpe ɖe ŋuwò nàwɔ gɔmeɖose sia ŋu dɔ nyuie? Le kpɔɖeŋu me, aleke míate ŋu awɔ gɔmeɖose sia ŋu dɔ le Internet dzi hahoo kadodowo gome? Alo nu kae wòle be nàwɔ ne wokpe wò be nàkpɔ gome le Internet dzi fefe aɖe me kple ame siwo mènya o?\nÐe nye nyametsotsowo akpe ɖe ŋunye matsi le gbɔgbɔ mea? (Kpɔ memama 17)\n17-19. Ne èva le nuwo ŋu bum abe gbɔgbɔmeme ene la, aleke wòakpe ɖe ŋuwò be (a) nàƒo asa na taɖodzinu dzodzrowo yome titi? (b) nàɖo agbemetaɖodzinu nyuiwo na ɖokuiwò? (d) nàkpɔ masɔmasɔwo gbɔ?\n17 Nu siwo xea mɔ na mí be míagatsi le gbɔgbɔ me o. Nya siwo Paulo gblɔ na ehati Kristotɔwo la nye nuxlɔ̃ame na mí. (Xlẽ Hebritɔwo 6:1.) Nu kawoe nye ‘dɔwɔwɔ kuku’ siwo wòle be míaƒo asa na? Esiawo nye nu sia nu si makpe ɖe mía ŋu míatsi le gbɔgbɔ me o. Gɔmeɖose sia ate ŋu akpe ɖe mía ŋu míakpɔ ŋuɖoɖo na biabia ɖe sia ɖe si ava susu me na mí, abe esiawo tɔgbi ene: ‘Ðe dɔwɔna sia aɖe vi nam le gbɔgbɔ mea, alo dɔwɔna dzodzroe wònye? Ðe wòle be maƒo ɖokuinye ɖe gadidi ƒe mɔnu sia mea? Nu ka tae mele be maɖo xexemehabɔbɔ siwo dzea agbagba be yewoana hadomeɖoɖowo nanyo ɖe edzi la me o?’\nÐe nye nyametsotsowo akpe ɖe ŋunye maɖo gbɔgbɔmetaɖodzinuwo na ɖokuinyea? (Kpɔ memama 18)\n18 Gbɔgbɔmetaɖodzinuwo. Nya siwo Yesu gblɔ le Todzimawunyaa me la na mɔfiame nyuiwo mí ku ɖe taɖodzinu siwo míate ŋu aɖo na mía ɖokuiwo la ŋu. (Mat. 6:33) Ame si nye gbɔgbɔmeme la tiaa taɖodzinu siwo akpe ɖe eŋu le gbɔgbɔ me la yome. Ne gɔmeɖose sia le susu me na mí la, akpe ɖe mía ŋu míaɖo biabia siawo tɔgbi ŋu: ‘Ðe wòle be made yunivɛsitia? Ðe wòle be mawɔ dɔ si wotsɔ ɖo ŋkunyemea?’\nÐe nye nyametsotsowo akpe ɖe ŋunye manye ame si ‘wɔa ŋutifafa’? (Kpɔ memama 19)\n19 Masɔmasɔwo. Aleke aɖaŋu si Paulo ɖo na nɔvi siwo nɔ Roma hamea me la akpe ɖe mía ŋu míakpɔ masɔmasɔwo gbɔ? (Rom. 12:18) Mí Kristo yomedzelawo míedzea agbagba be “[míanɔ] anyi kple amewo katã le ŋutifafa me.” Ne masɔmasɔ ɖo mía kple ame aɖe dome la, aleke wòle be míawɔ nui? Ðe wòsesẽna na mí be míaɖe asi le nya ŋua, alo ɖe wonya mí be míenye ame siwo ‘wɔa ŋutifafaa’?—Yak. 3:18.\n20. Nu ka tae nèdi be yeayi ŋgɔ le gbɔgbɔ me?\n20 Ale si ŋugbledede le mawumegɔmeɖosewo ŋu ate ŋu akpe ɖe mía ŋu míawɔ nyametsotso siwo aɖee afia be Mawu ƒe gbɔgbɔa le mɔ fiam mí la ƒe kpɔɖeŋu ʋɛ aɖewo koe nye esiawo. Ne míenye gbɔgbɔmemewo la, esia ate ŋu akpe ɖe mía ŋu be míakpɔ dzidzɔ kple dzidzeme geɖe wu gbe sia gbe. Robert, si ŋu míeƒo nu tsoe le nyati sia ƒe gɔmedzedze la gblɔ be: “Esi meku kutri vevie ale be nye kple Yehowa dome va le kplikplikpli la, ewɔe be meva nye srɔ̃ŋutsu kple vifofo nyui. Nye dzi dze eme eye mele dzidzɔ kpɔm.” Ne míeku kutri vevie tsi le gbɔgbɔ me la, yayra siawo tɔgbi asu míawo hã si. Míakpɔ dzidzɔ geɖe wu le agbe me fifia, eye le etsɔme la, míaƒe asi asu “agbe vavã la” dzi.—1 Tim. 6:19.


Dɔwɔwɔwo 1 - Holy Bible [Ewe Bible (BEE)]\nO Teofil, le nye agbalẽ gbãtɔ na wò me la meƒo nu tso nu siwo katã Yesu de asi wɔwɔ kple fiafia me,\nva se ɖe ŋkeke si dzi wotsɔe yi dziƒoe le esime wòde se na apostolo siwo wòtia to Gbɔgbɔ Kɔkɔe la me vɔ megbe ŋu.\nLe eƒe fukpekpe, ku kple tsitretsitsi vɔ megbe la, eɖe eɖokui fia ame siawo, eye wòna kpɔɖeŋu geɖewo tsɔ ka ɖe edzii na wo be yele agbe. Eɖe eɖokui fia wo le ŋkeke blaene sɔŋ me eye wòƒo nu na wo tso mawufiaɖuƒe la ŋuti.\nGbe ɖeka esi Yesu nɔ nu ɖum kple eƒe apostolowo la, ede se na wo be, “Migadzo le Yerusalem o ke boŋ milala va se ɖe esime miaxɔ Fofonye ƒe nunana si ŋugbe wòdo, nu si ŋu meƒo nu tsoe na mi xoxo.\nElabena tsi ƒuƒlue Yohanes tsɔ de mawutsi ta na mi, gake le ŋkeke ʋe aɖewo megbe la woade tsi ta na mi kple Gbɔgbɔ Kɔkɔe la.”\nƔebubuɣi esi Yesu gaɖe eɖokui fia apostoloawo la, wobiae se be, “Ale kee, Aƒetɔ, ɖe nèle Israel dukɔ la ɖe ge tso Romatɔwo te aɖoe te abe dukɔ nɔɖokuisi ene azɔa?”\nYesu ɖo eŋu na wo be, “Fofo la ŋutɔe ɖo ŋkeke na nu siawo tɔgbi eye mehiã be miawo mianya ɣeyiɣi la kple ŋkeke la o.\nGake ne Gbɔgbɔ Kɔkɔe la va mia dzi eye wòyɔ mia me la, ŋusẽ tɔxɛ kple dzideƒo blibo aɖo mia me eye miate ŋu anye nye ɖaseɖilawo le Yerusalem, Yudea kple Samaria nutowo katã me kple xexeame ƒe seƒe ke.”\nLe nya siawo gbɔgblɔ vɔ megbe tete ko la, apostoloawo kpɔ Yesu wònɔ dziƒo yim abe ame aɖee nɔ ekɔm nɔ dzi yimii ene, kasia wòbu ɖe alilikpo me eye wòdzo le wo gbɔ. Ke apostoloawo ke nu ɖe te nɔ ekpɔm va se ɖe esime wòbu ɖe wo.\nWoganɔ kɔ didim be yewoakpɔ Yesu, kasia ame eve aɖewo, siwo do awu ɣiwo la va do ɖe wo dome. Ame eve siawo gblɔ na apostoloawo be,\n“Mi Galilea ŋutsuwo, nu ka ta miegale tsitre ɖe afii gale yame kpɔm gãa ale? Yesu dzo yi dziƒo, gake gbe ɖeka la, agatrɔ agbɔ abe ale si tututu wòdzo yi dziƒo lae ene!”\nLe nyadzɔdzɔ siawo megbe la, apostoloawo ɖi tso Amito la dzi, afi si nu siawo dzɔ le la hetrɔ va Yerusalem si didi abe kilometa ɖeka ko ene.\nEsi wova ɖo Yerusalem la, woƒo wo ɖokuiwo nu ƒu ɖe xɔ aɖe me le dziƒoxɔ si dzi wonɔ la dzi eye wodo gbe ɖa le afi ma.\nApostolo siwo nɔ afi ma la woe nye: Petro, Yohanes, Yakobo, Adreas, Filipo, Toma, Bartolomeo, Mateo, Yakobo si nye Alfeo vi, Simɔn si wogayɔna be Zelote, Yuda si nye Yakobo vi kpakple Yesu nɔviŋutsuwo. Yesu dada Maria kple nyɔnu bubu geɖewo hã nɔ ameawo dome.\nWonɔ gbedodoɖa dzi alea ŋkeke geɖewo. Gbe ɖeka esi ame abe alafa ɖeka blaeve lɔƒo ene gaƒo ƒu nɔ gbe dom ɖa la, Petro tsi tre ƒo nu na wo gblɔ be,\n“Nɔvinyewo, ale si Yuda de míaƒe Aƒetɔ Yesu asi eye wowui la va eme tututu abe ale si woŋlɔe da ɖi le mawunya me ene. Gbɔgbɔ Kɔkɔe la ƒo nu le nu siawo ŋu xoxo to Fia David dzi.\nYuda la, mía dometɔ ɖeka wònye tsã. Yesu tiae koŋ be wòanye yeƒe apostolo abe míawo ke ene.\nYuda tsɔ ga si wòxɔ ɖe Yesu dede asi ta la yi ɖaƒle anyigba aɖe si dzi wòwu eɖokui le. Elia ati dzi hetsɔ eɖokui xlã ɖe anyigba sesĩe ale be eƒe ƒodo wo too eye eƒe dɔkaviwo kaka ɖe anyigba.\nEƒe kunya sia kaka ɖe Yerusalem dua me kaba ŋutɔ ale wona ŋkɔ teƒea be, ‘Ʋunyigba.’”\nPetro gblɔ be, “Elabena woŋlɔe ɖi ɖe Psalmowo me be, ‘Eƒe nɔƒe naɖi gbɔlo, ame aɖeke neganɔ afi ma o, eye ame bubu naxɔ eƒe amekplɔdɔ awɔ.”\nPetro yi eƒe nuƒoa dzi be, “Azɔ la ele be míatia ame bubu aɖe wòanɔ Yuda teƒe le mía dome. Ame si míatia la nanye ame si nɔ mía dome kplikplikpli tso gɔmedzedzea,\ntso esime míenya Aƒetɔa, tso ɣeyiɣi si me Yohanes de mawutsi ta nɛ va se ɖe esime wòdzo le mia gbɔ yi dziƒo.”\nƑuƒoƒea tɔ asi ame eve dzi, ame siawoe nye Yosef Yusto si wogayɔna be Basaba kple Matias, be woatia wo dometɔ ɖeka.\nEya megbe la wodo gbe ɖa gblɔ be, “Aƒetɔ, wòe nya ame sia ame ƒe dzime, eya ta fia mí ame si nètia le ame eve siawo dome\nbe wòaxɔ apostolonyenye ƒe dɔ sia ɖe Yuda teƒe, ame si gblẽ dɔa ɖi le esime wòyi teƒe si dzee.”\nLe esia megbe la, woda akɔ eye wòdze Matias dzi ale wotiae abe apostolo ene kpe ɖe ame wuiɖekɛ mamlɛawo ŋu.


Luka 8 | Biblia Le Internet Dzi | Xexe Yeye Gɔmeɖeɖe\nNyɔnu aɖewo dze Yesu yome (1-3)\nNukuwula ŋuti lododoa (4-8)\nNu si ta Yesu zã lododowo (9, 10)\nNukuwula ŋuti lododoa gɔme ɖeɖe (11-15)\nWomesia akaɖi hetsyɔa nu edzi o (16-18)\nYesu dada kple nɔviaŋutsuwo (19-21)\nYesu na ahom dze akɔ anyi (22-25)\nYesu nya gbɔgbɔ vɔ̃wo de hawo me (26-39)\nYairo vinyɔnu; nyɔnu si ka asi Yesu ƒe awudziwui ŋu (40-56)\n8 Le esia megbe kpuie la, enɔ gbeƒã ɖem Mawu Fiaɖuƒe ŋuti nya nyui la tso du me yi du me kple kɔƒe me yi kɔƒe me.+ Eye Ame Wuieveawo nɔ eŋu 2 hekpe ɖe nyɔnu aɖewo siwo me wònya gbɔgbɔ vɔ̃wo do goe le eye wòda dɔ na wo la ŋu. Nyɔnu siawoe nye: Maria si woyɔna be Magdalatɔ, ame si me gbɔgbɔ vɔ̃ adre do go le; 3 Yohana,+ si nye Kuza, Herodes ƒe nuwo dzi kpɔla srɔ̃; Susana, kple nyɔnu bubu geɖe siwo tsɔ woƒe nunɔamesiwo le wo subɔm.+ 4 Ke esi ameha gã aɖe hekpe ɖe ame siwo tso du vovovowo me ŋu va ƒo ƒu ɖe egbɔ la, edo lo na wo be:+ 5 “Nukuwula aɖe do go yi nuku wu ge. Esi wòle nukua wum la, ɖewo ge ɖe mɔ to, eye woɖo afɔ wo dzi, eye dziƒoxewo va mi wo.+ 6 Bubuwo ge ɖe kpenyigba dzi, eye esi womie la, woyrɔ, elabena womekpɔ tsi o.+ 7 Bubuwo hã ge ɖe ŋùwo me, eye ŋùawo mie kpli wo hevu tsyɔ wo dzi.+ 8 Ke bubuwo ge ɖe anyigba nyui dzi, eye esi womie la, wotse teƒe alafa ɖeka.”+ Esi wòle nya siawo gblɔm la, edo ɣli gblɔ be: “Ame si to senu li na la, nesee.”+ 9 Ke eƒe nusrɔ̃lawo bia lododo la gɔmee.+ 10 Egblɔ be: “Miawo la, wona mi be miase Mawu Fiaɖuƒe la ƒe nya ɣaɣla kɔkɔeawo gɔme, ke ame susɔewo la, wogblɔa nyaawo na wo le lododowo me,+ ale be togbɔ be wole nu kpɔm hã la, womadze sii o, eye togbɔ be wole nu sem hã la, womase egɔme o.+ 11 Azɔ nu si lododoa fiae nye esi: Nuku lae nye Mawu ƒe nya la.+ 12 Esiwo ge ɖe mɔ to la, woawoe nye ame siwo see, ke Abosam vana, eye wòɖea nya la dzonɛ le woƒe dziwo me, be womagaxɔe ase, ne woakpɔ ɖeɖe o.+ 13 Esiwo ge ɖe kpenyigba dzi la, woawoe nye ame siwo, ne wose nyaa la, woxɔnɛ kple dzidzɔ, gake kè meli na wo o. Woxɔnɛ sena ɣeyiɣi aɖe ko, ke le dodokpɔ ƒe ɣeyiɣi me la, wodea megbe.+ 14 Ke esiwo ge ɖe ŋùwo me la woe nye ame siwo see, gake esi agbe sia me dzimaɖitsitsiwo, kesinɔnuwo+ kple dzidzɔdonamenuwo+ he wo hevu tsyɔ wo dzi keŋkeŋ ta la, wometsina tsena o.+ 15 Ke esiwo ge ɖe anyigba nyui dzi la, woawoe nye ame siwo sea nya la kple dzi nyui si nyo,+ eye woléa eme ɖe asi, eye wotsea ku le dzidodo me.+ 16 “Ame aɖeke mesia akaɖi hetsyɔa nu edzi alo danɛ ɖe abati te o, ke boŋ etsɔnɛ dana ɖe akaɖiti dzi be wòaklẽ na ame siwo vaa aƒea me la.+ 17 Elabena womeɣla naneke si womava ɖe ɖe go o, eye wometsyɔ nu naneke dzi si womava nya alo ava dze le gaglãgbe o.+ 18 Eya ta milé ŋku ɖe ale si mieɖoa toe ŋu nyuie; elabena ame si si nu le la, woatsɔ geɖe akpee nɛ,+ ke ame si si nu mele o la, woaxɔ nu si wòsusu be ele ye si la gɔ̃ hã le esi.”+ 19 Azɔ dadaa kple nɔviawo+ va egbɔ, gake womete ŋu te ɖe eŋu o le ameha la ta.+ 20 Ke amewo gblɔ nɛ be: “Dawò kple nɔviwòwo le tsitre ɖe xexe le didim be yewoakpɔ wò.” 21 Eɖo eŋu na wo be: “Danye kple nɔvinyewoe nye ame siawo, siwo sea Mawu ƒe nya la, eye wowɔa edzi.”+ 22 Gbe ɖeka la, Yesu kple eƒe nusrɔ̃lawo ge ɖe tɔdziʋu aɖe me, eye wògblɔ na wo be: “Mina míayi ta la ƒe go kemɛ dzi.” Ale wodze mɔ.+ 23 Esi wole tɔdziʋua me yina la, edɔ alɔ̃. Ke ahom sesẽ aɖe tu le ta la dzi, tsi de asi tɔdziʋu la yɔyɔ me, eye woƒe agbe ɖo afɔku me.+ 24 Eya ta wova egbɔ henyɔe gblɔ be: “Nufiala, Nufiala, míeku vɔ!” Eye wòfɔ heblu ɖe ahom la kple tsi dzeagbo la ta, ale wodze akɔ anyi, eye ɖoɖoe zi toŋtoŋtoŋ.+ 25 Azɔ ebia wo be: “Afi kae miaƒe xɔse le?” Ke wovɔ̃ ale gbegbe eye woƒe nu ku, eye wogblɔ na wo nɔewo be: “Ame ka gɔ̃e nye esia? Elabena eɖea gbe na yaƒoƒo kple tsi gɔ̃ hã, eye woɖoa toe.”+ 26 Emegbe wova ɖi go ɖe Gerasa nuto,+ si dze ŋgɔ Galilea la me. 27 Esi wòdo le ʋua me la, ŋutsu aɖe si me gbɔgbɔ vɔ̃wo le la do tso dua me va do goe. Ɣeyiɣi didi aɖee nye ema megado awu kpɔ o, eye menɔa aƒe me o, ke boŋ yɔdowo* dome koe wònɔna.+ 28 Esi wòkpɔ Yesu la, edo ɣli sesĩe hedze klo ɖe eŋkume, eye wògblɔ sesĩe be: “Nya kae le nye kpli wò dome, Yesu, Mawu Dziƒoʋĩtɔ la ƒe Vi? Meɖe kuku na wò, mègawɔ fum o.”+ 29 (Elabena Yesu ɖe gbe na gbɔgbɔ makɔmakɔ la be wòado go le amea me. Ekpɔ ŋusẽ ɖe edzi zi geɖe,*+ eye enuenu wodea kɔsɔkɔsɔ kple kunyowui hedzɔa eŋu, gake etsoa kɔsɔkɔsɔawo heŋea kunyowuawo, eye gbɔgbɔ vɔ̃ la nyanɛ ɖona ɖe teƒe tsoabowo.) 30 Yesu biae be: “Ŋkɔwò ɖe?” Eɖo eŋu be: “Aʋakɔ,” elabena gbɔgbɔ vɔ̃ geɖewoe ge ɖe eme. 31 Eye woɖe kuku nɛ be meganya yewo ɖo ɖe aʋli la me o.+ 32 Ke hawo+ ƒe hatsotso gã aɖe le nu ɖum le afi ma le toa dzi; eya ta woɖe kuku nɛ be wòaɖe mɔ na yewo yewoayi ɖe hawo me. Eye wòɖe mɔ na wo.+ 33 Ale gbɔgbɔ vɔ̃awo do go le ame la me, eye woyi ɖe haawo me, eye haawo si du kplikplikpli to to la dzi* ge dze ta la me doo, eye wono tsi ku. 34 Ke esi hakplɔviawo kpɔ nu si dzɔ la, wosi, eye wova gblɔe na amewo le dua me kple agbletawo. 35 Eya ta amewo do go yi be yewoakpɔ nu si dzɔ. Wova Yesu gbɔ hekpɔ ŋutsu si me gbɔgbɔ vɔ̃awo do go le la wònɔ anyi ɖe Yesu ƒe afɔnu, ele awu me eye eƒe mo kɔ nyuie, eye vɔvɔ̃ ɖo wo. 36 Ame siwo kpɔ nu si dzɔ la gblɔ ale si wòyɔ dɔ ŋutsu si me gbɔgbɔ vɔ̃ nɔ la na wo. 37 Eya ta ame gbogbo siwo tso Gerasa nutoa me la katã gblɔ na Yesu be wòadzo le yewo gbɔ, elabena vɔvɔ̃ gã aɖe lé wo. Eya ta eɖo tɔdziʋu la hetrɔ dzo. 38 Ke ŋutsu si me gbɔgbɔ vɔ̃wo do go le la ɖe kuku nɛ be yeakplɔe ɖo, gake edo mɔ ŋutsua gblɔ be:+ 39 “Trɔ yi aƒe me, eye nànɔ nu siwo katã Mawu wɔ na wò la gblɔm.” Ale ŋutsu la dzo hele gbeƒã ɖem nu siwo Yesu wɔ nɛ la le du bliboa me. 40 Esi Yesu trɔ gbɔ la, ameha la xɔe nyuie, elabena wo katã wole mɔ kpɔm nɛ.+ 41 Ke kpɔ ɖa, ŋutsu aɖe si ŋkɔe nye Yairo, si nye ƒuƒoƒea dzi kpɔlawo dometɔ ɖeka la, va dze klo ɖe Yesu ƒe afɔnu heɖe kuku nɛ vevie be wòava yeƒe aƒe me,+ 42 elabena vianyɔnuvi ɖekɛ si xɔ abe ƒe wuieve ene la ɖo kudo nu. Esi Yesu yina la, amehawo mimii ɖo. 43 Nyɔnu aɖe le ʋusisidɔ+ lém ƒe wuieve sɔŋ, eye ame aɖeke mete ŋu dae nɛ o.+ 44 Nyɔnu sia zɔ to emegbe va ka asi eƒe awu toga,+ enumake ʋu si le sisim le eŋu la nu tso. 45 Eye Yesu bia be: “Ame kae ka asi ŋunye?” Esi wo katã wogblɔ be menye yewoe o la, Petro gblɔ be: “Nufiala, ameha la ƒo xlã wò hemimi wò ɖoe.”+ 46 Ke Yesu gblɔ be: “Ame aɖe ka asi ŋunye, elabena mede dzesii be ŋusẽ+ do le menye.” 47 Esi nyɔnu la kpɔe be Yesu nya nu si yewɔ la, enɔ dzodzom nyanyanya va dze klo ɖe eŋkume hegblɔ nu si ta wòka asi eŋu kple ale si dɔa vɔ nɛ enumake la le ameawo katã ŋkume. 48 Ke Yesu gblɔ nɛ be: “Vinyenyɔnu, wò xɔse na nèhaya. Dzo yi le ŋutifafa me.”+ 49 Esi wògale nuƒoƒo dzi la, ƒuƒoƒea dzi kpɔla ƒe ame dɔdɔ va gblɔ be: “Viwònyɔnuvi la ku; mègaxa ɖe fu na Nufiala la o.”+ 50 Esi Yesu se nya sia la, eɖo eŋu nɛ be: “Mègavɔ̃ o, xɔe se ko, eye woaɖee.”+ 51 Esi wòɖo aƒea me la, meɖe mɔ na ame aɖeke be wòage ɖe xɔa me kpli ye o, negbe Petro, Yohanes, Yakobo kpakple nyɔnuvi la fofo kple dadaa ko. 52 Ke ameawo katã le avi fam hele nu xam le ɖevi la ta. Eya ta egblɔ be: “Midzudzɔ avifafa,+ elabena meku o, ke boŋ alɔ̃ dɔm wòle.”+ 53 Ale wode asi ekoko me, elabena wonya be eku. 54 Gake elé nyɔnuvi la ƒe alɔnu, eye wòyɔe gblɔ be: “Nyɔnuvi, tsi tsitre!”+ 55 Ale wògbɔ agbe,*+ eye wòtsi tsitre enumake,+ eye wògblɔ be woana nanee wòaɖu. 56 Eye nyɔnuvia dzilawo gli kple dzidzɔ, gake ede se na wo be womegagblɔ nu si dzɔ la na ame aɖeke o.+\n^ Agate ŋu afia, “Ɣeyiɣi didi aɖee nye ema wòkpɔ ŋusẽ ɖe edzi.”\n^ Alo, “agbeŋusẽ gaɖo eme.”


GBE BUBU Acholi Afrikaans Albanian Amharic Arabic Armenian Aymara Batak (Toba) Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Chokwe Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (Ɣi) Hungarian Iban Icelandic Igbo Iloko Indonesian Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lhukonzo Lingala Lithuanian Luganda Luo Luvale Macedonian Malagasy Mam Mambwe-Lungu Maya Mazatec (Huautla) Mizo Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wayuunaiki Xhosa Yoruba Zande Zapotec (Isthmus) Zulu\nNYATI SI LE AKPAA DZI | ÐE DZƆDZƆMEŊUTINUNYA VA XƆ ÐE BIBLIA TEƑEA?\nNyitsɔ laa la, wota agbalẽ gbogbo aɖewo siwo me woŋlɔ mawudzimaxɔsela yeyewo ƒe susuwo ɖo. Amewo kpɔ ŋudzedze ɖe agbalẽawo ŋu eye woƒo nu tso wo ŋu hewɔ numedzodzro le wo ŋu ale gbegbe be eteƒe mekɔ o. David Eagleman si nye ahɔhɔ̃ŋutinunyala gblɔ tso esia ŋu be: “Ame siwo xlẽ agbalẽawo la dometɔ aɖewo susu be dzɔdzɔmeŋutinunyalawo nya nu sia nu azɔ.” Eye egblɔ kpee be: “Gake dzɔdzɔmeŋutinunya vavãtɔ ya kpɔa mɔ be woake ɖe nu yeyewo ŋu ɣesiaɣi, eye eŋuti nuŋlɔɖiwo yɔ fũu kple nu wɔnukuwo.”\nEnye nyateƒe be tso blema ke la, dzɔdzɔmeŋutinunyala bibiwo ke ɖe nu wɔnukuwo ŋu eye wokpɔ ŋuɖoɖo na nya ɖefuname siwo amewo biana tso dzɔdzɔmenuwo ŋu. Ke hã wo dometɔ aɖewo wɔ vodada gãwo le woƒe numekukuwo wɔwɔ me. Isaac Newton nye dzɔdzɔmeŋutinunyala gãwo dometɔ ɖeka. Eɖe ale si nuheŋusẽ na ɣletinyigbawo, ɣletiviwo kple ɣletivihatsotsowo le ɖoɖo nu nyuie le xexe gbahooa me la me. Eyae to akɔntabubu si va zu akɔntabubu ŋuti nusɔsrɔ̃ ƒe akpa vevi aɖe si wozãna le kɔmpiutaɖaŋu, yamenutomemɔzɔzɔ kple nukliaŋutinunya me la vɛ. Ke hã Newton zã numekuku aɖe hã si woyɔ be yeaɖidzɔdzɔmeŋutinunya, si me wòwɔ ɣletivimefakaka kple akunyawɔwɔ ƒe aɖaŋu ŋu dɔ le tsɔ tee kpɔ be yeatrɔ tumi kple ga bubuwo woazu sika.\nƑe 1,500 kple edzivɔ do ŋgɔ na Newton la, Helatɔ ɣletiviŋutinunyala Ptolemy zã eƒe ŋku gbɔlo ko tsɔ lé ŋku ɖe dziƒonuwo ŋu. Ede dzesi ɣletinyigbawo le yame le zã me, eye wònye nutala bibi aɖe si ta anyigba ƒe nɔnɔmetata hã. Gake exɔe se be míaƒe anyigba lae le xexe gbahooa titina. Ɣletiviŋutinunyala Carl Sagan ŋlɔ tso Ptolemy ŋu be: “Nyateƒe si wònye be amewo lɔ̃ ɖe eƒe susu totroa dzi ƒe 1,500 sɔŋ la ɖo kpe edzi be, ne ame ƒe tagbɔ kɔ alekeleke hã, ate ŋu ada ƒu kura.”\nKuxi ma kee dzea ŋgɔ dzɔdzɔmeŋutinunyala siwo li egbea hã le woƒe numekukuwo wɔwɔ me. Ðe woava se ale si tututu xexe gbahooa le la gɔme bliboe gbe ɖeka? Togbɔ be esɔ be míalɔ̃ ɖe ŋgɔyiyi si wowɔ le dzɔdzɔmeŋutinunya me kple ale si wòɖea vi na míi dzi hã la, ele vevie be wòanɔ susu me na mí hã be dzɔdzɔmeŋutinunya mate ŋu aɖe nanewo gɔme gbeɖe o. Dzɔdzɔmeŋusẽŋutinunyala Paul Davies gblɔ be: “Manya wɔ be woaɖe ale si tututu xexe gbahooa le la me gɔmesese blibo nanɔ eŋu le goawo katã me gbeɖe o.” Nya mawo ɖee fia ɖikekemanɔmee be: Amegbetɔwo mate ŋu ase dzɔdzɔmenuwo gɔme bliboe gbeɖe o. Eya ta ne wogblɔ be mɔkpɔkpɔ li be dzɔdzɔmeŋutinunya ate ŋu aɖe dzɔdzɔmenu ɖe sia ɖe gɔme la, nunya anɔ eme be míagatsɔ dzi aku ɖe ŋugbedodo mawo ŋu bliboe o.\nEme kɔ ƒãa be Biblia naa mɔfiame siwo dzɔdzɔmeŋutinunya mate ŋu ana o la mí\nBiblia ƒo nu tso nuwɔwɔ wɔnukuwo ŋu ale: “Kpɔ ɖa! Esiawoe nye [Mawu ƒe] mɔwo ƒe nugbɔ ko.” (Hiob 26:14) Nu gbogbo manyaxlẽ aɖewo gali siwo amegbetɔwo mekpɔ nya kaka ahayi wo gɔme se ge o. Kakaɖedzitɔe la, nya si apostolo Paulo gblɔ ƒe 2,000 kloe enye esi va yi la gakpɔtɔ nye nyateƒe kokoko, esi wògblɔ be: “Oo, Mawu ƒe kesinɔnuwo kple nunya kpakple sidzedze me goglo loo! Aleke eƒe ʋɔnudɔdrɔ̃wo me dzodzro tsitotsito meli o, eye eƒe mɔwo mele nyanya me o ale!”—Romatɔwo 11:33.\nMɔfiame Si Dzɔdzɔmeŋutinunya Mate Ŋu Ana O\nEsi dzɔdzɔmeŋutinunya kpena ɖe mía ŋu míesea dzɔdzɔmenuwo gɔme la, Biblia ya naa mɔfiame kple aɖaŋuɖoɖo siwo akpe ɖe amegbetɔwo ŋu be woanɔ anyi kple wo nɔewo le ŋutifafa me, woakpɔ dzidzɔ, eye agbea nadze edzi na wo. Bu kpɔɖeŋu siwo gbɔna ŋu kpɔ.\nNu Vlo Wɔwɔ Nu Léle\n“Mègawu ame o.”—2 Mose 20:13.\n“Ame sia ame si léa fu nɔvia la, amewulae wònye.”—1 Yohanes 3:15.\nWɔ ŋutifafa eye nàlé eme ɖe asi\n“Trɔ ɖa le vɔ̃ ŋu, ne nàwɔ nyui; di ŋutifafa, eye nàti eyome.”—Psalmo 34:14.\n“Woƒãa dzɔdzɔenyenyekutsetse ƒe ku le ŋutifafa me ɖe ame siwo wɔa ŋutifafa dome.”—Yakobo 3:18.\nƑo asa na ŋutasẽnuwɔwɔ\n“Yehowa doa ame dzɔdzɔe kple ame vɔ̃ɖi siaa kpɔna; eléa fu ame sia ame si lɔ̃a ŋutasẽnuwɔwɔ.”—Psalmo 11:5.\n“Mègaʋã ŋu ŋutasẽnuwɔla o, eye eƒe mɔ aɖeke meganyo ŋuwò o, elabena Yehowa nyɔa ŋu ameflula.”—Lododowo 3:31, 32.\nƑome Ƒe Dzidzɔkpɔkpɔ\n“Mi ɖeviwo, miɖo to mia dzilawo le Aƒetɔ la me, elabena esia le eteƒe. ‘Bu fofowò kple dawò,’ esia nye sedede gbãtɔ si ŋu ŋugbedodo kpe ɖo: ‘Ne eme nanyo na wò, eye nànɔ anyigba la dzi eteƒe nadidi.’”—Efesotɔwo 6:1-3.\nHe viwòwo nyuie\n“Miganɔ dziku dom na mia viwo o, ke boŋ miyi edzi mianɔ wo hem le Yehowa ƒe amehehe kple nuxɔxlɔ̃ me.”—Efesotɔwo 6:4.\n“Miganɔ dziku dom na mia viwo o, ale be dzi nagaɖe le wo ƒo o.”—Kolosetɔwo 3:21.\nLɔ̃ srɔ̃wò eye nàde bubu eŋu\n“Srɔ̃ŋutsu ɖe sia ɖe nalɔ̃ srɔ̃a abe ale si wòlɔ̃a eɖokui ene; ke srɔ̃nyɔnu hã nade bubu deto srɔ̃a ŋu.”—Efesotɔwo 5:33.\nBeléle na dzɔdzɔmenuwo\nBiblia gblɔ na ame siwo gblẽa dzɔdzɔmenu ƒomevi ɖe sia ɖe dome le blema Israel la be: “Anyigba la dzi nɔlawo ƒo ɖi anyigba la . . . Eye edzinɔlawo ɖi fɔ.” (Yesaya 24:5, 6) Mawu abia akɔnta ame siwo le anyigba dzi nuwo gblẽm yakatsyɔ la. ‘Atsrɔ̃ ame siwo le anyigba la gblẽm.’ (Nyaɖeɖefia 11:18) Ahe to na wo ɖe woƒe nuwɔnawo ta godoo.


Dzo Nɔ Yesu Me Ðe Mawusubɔsubɔ Vavãtɔ Ŋu | Yesu Ƒe Agbemeŋutinya\nGBE BUBU Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik Estonian Eŋlisi Eʋegbe Fijian Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nDzo Nɔ Yesu Me Ðe Tadedeagu Vavãtɔ Ŋu\nEsi wowu srɔ̃ɖeɖea nu le Kana la, Yesu ɖo ta Kapernaum. Yesu dada kple dadaviawo, siwo nye Yakobo, Yosef, Simon kple Yuda yi kplii.\nGake nu ka tae Yesu yi Kapernaum? Afi si wotso du sia ɖo la ɖe dzesi wu Nazaret alo Kana eye edze ƒãa be elolo wu hã. Azɔ hã nusrɔ̃la yeye siwo Yesu kpɔ la dometɔ geɖe nɔ Kapernaum alo afi si te ɖe eŋu. Eya ta Yesu ate ŋu ana hehe wo esime wogakpɔtɔ le woƒe nutoa me.\nEsime Yesu nɔ Kapernaum la, ewɔ nukudɔwo hã. Eya ta dua me tɔwo kple nutoa me tɔ geɖe se nu tso nukudɔ siwo wòwɔ le afi ma la ŋu. Gake eteƒe medidi o, ele be Yesu kple eƒe zɔhɛ Yudatɔ siawo siwo doa vevie mawusubɔsubɔ la naɖo ta Yerusalem be woaɖaɖu ƒe 30 K.Ŋ. ƒe Ŋutitotoŋkekenyuia.\nEsime wonɔ gbedoxɔa me le Yerusalem la, Yesu wɔ nane si wɔ dɔ ɖe eƒe nusrɔ̃lawo dzi ŋutɔ si mewɔ wokpɔ kpɔ o.\nMawu ƒe Se la bia tso Israel-viwo si be woatsɔ lãwo asa vɔe le gbedoxɔa me, eye ame siwo zɔ mɔ va la ahiã nuɖuɖu kple nuhiahiã bubuwo. Eya ta Sea ɖe mɔ be ame siwo azɔ mɔ tso didiƒewo ava Yerusalem la natsɔ ga ɖe asi be woatsɔ aƒle “nyiwo, alẽwo, gbɔ̃wo,” kple nu bubu siwo ahiã wo esime wole dua me. (5 Mose 14:24-26) Eya ta asitsala siwo nɔ Yerusalem la dzraa lãwo alo xewo le gbedoxɔa ƒe xɔxɔnu gã aɖe me. Eye wo dometɔ aɖewo nɔ amewo bam to asi sesẽ dodo na wo dzi.\nDɔme ve Yesu ŋutɔ wòtrɔ gagbalawo ƒe gawo ƒu gbe eye wòtu asi woƒe kplɔ̃wo ƒu anyi henya wo do goe. Eye Yesu gblɔ be: “Mitsɔ nu siawo dzoe le afi sia! Migatsɔ Fofonye ƒe aƒe la wɔ asitsaƒee o!”—Yohanes 2:16.\nEsi Yesu ƒe nusrɔ̃lawo kpɔ esia la, woɖo ŋku nyagblɔɖi si ku ɖe Mawu ƒe Via ŋu la dzi be: “Ŋuʋaʋã ɖe wò aƒe la ŋu abi le menye abe dzo ene.” Gake Yudatɔwo biae be: “Dzesi kae nàwɔ atsɔ aɖee afia be yekpɔ mɔ awɔ nu siawo?” Yesu ɖo eŋu be: “Migbã gbedoxɔ sia, eye magatui le ŋkeke etɔ̃ me.”—Yohanes 2:17-19; Psalmo 69:9.\nYudatɔwo susu be gbedoxɔ ŋutɔŋutɔ si le Yerusalem la ŋu nya gblɔmee Yesu nɔ, eya ta wobiae be: “Ƒe blaene vɔ adee wotsɔ tu gbedoxɔ sia, eye wò ya àgbugbɔ atui le ŋkeke etɔ̃ mea?” (Yohanes 2:20) Gake Yesu ƒe ŋutilã ŋue wònɔ nu ƒom le abe gbedoxɔ ene. Ƒe etɔ̃ megbe esi wofɔe ɖe tsitre tso ame kukuwo dome la, eƒe nusrɔ̃lawo ɖo ŋku eƒe nya siawo dzi.\nLe srɔ̃ɖeɖea le Kana megbe la, teƒe kawoe Yesu zɔ mɔ yi?\nNu ka tae dɔme ve Yesu ɖe nu siwo wòkpɔ le gbedoxɔa me ta, eye nu kae wòwɔ?\nNu kae Yesu wɔnɛ esi wogblɔ be “gbedoxɔ sia,” eye nu kae eƒe nyawo fia?\nƲli Tadedeagu Vavãtɔ Ta!


Yona Srɔ̃ Nublanuikpɔkpɔ Le Niniwe | Xɔse Vavã\n1. Mɔzɔzɔ kae nɔ ŋgɔ na Yona, eye aleke wòse le eɖokui me tso du si me wòɖo tae la ŋu?\nƔEYIƔI geɖe su Yona si be wòatsɔ ade ŋugble. Kilometa 800 ƒe mɔzɔzɔ, si axɔ abe ɣleti ɖeka ene alo esi wu nenema gɔ̃ hã le eŋgɔ. Gbã la, ehiã be wòatiae nenye be yeato mɔ kpuitɔ si dzi afɔku le loo alo mɔ legbeetɔ si le dedie wu, eye ele be wòazɔ to baliwo me ahalia to geɖewo hã. Ðewohĩ ehiã be wòazɔ aƒo xlã Siria Dzogbe gã la, atso tɔwo abe Frat tɔsisi gã la ene, eye wòadi dɔƒe le ame siwo menya o la gbɔ le Siriatɔwo, Mesopotamiatɔwo kple Asiriatɔwo ƒe duwo kple kɔƒewo me. Esi ŋkekeawo va nɔ yiyim la, eƒe susu nɔ du si me wòɖo tae, si dzi ŋɔ nɛ ŋutɔ la ŋu, eye eƒe afɔɖeɖe ɖe sia ɖe na wònɔ tetem ɖe du ma, si nye Niniwe la, ŋu vivivi.\n2. Nu kae na Yona kpɔe dze sii be yemate ŋu asi le dɔ si wode ye si la nu o?\n2 Nu ɖeka aɖe nɔ nyanya na Yona nyuie: Eyae nye be yemagate ŋu asi le dɔdeasi sia nu o. Ete esia kpɔ va yi. Abe ale si míekpɔe le ta si do ŋgɔ me ene la, Yehowa gbɔ dzi ɖi fia nu Yona. Ewɔ esia esi wòna ahom sesẽ aɖe tu le ƒua dzi eye wòto ƒumelã gã aɖe dzi ɖee nukutɔe. Ŋkeke etɔ̃ megbe la, ƒumelãa yi ɖadzɔ Yona ɖe ƒuta dedie, si na vɔvɔ̃ ɖoe eye wòbɔbɔ eɖokui azɔ.—Yona, ta 1, 2.\n3. Nɔnɔme nyui kae Yehowa ɖe fia Yona, ke hã nyabiase kae fɔ ɖe te?\n3 Esi Yehowa dɔ Yona ɖe Niniwe zi evelia la, nyagblɔɖilaa ɖo to hedze mɔ legbee la ɖo ta ɣedzeƒe gome. (Xlẽ Yona 3:1-3.) Gake esi Yehowa ɖɔe ɖo la, ɖe wòtrɔ dzi me vavã? Le kpɔɖeŋu me, Yehowa kpɔ nublanui nɛ hekpɔ eta be meno tsi ku o, mehe to nɛ ɖe eƒe tosesẽa ta hã o, eye wògana mɔnukpɔkpɔe zi evelia be wòayi dɔa gbe. Le esiawo katã megbe la, ɖe Yona srɔ̃ ale si wòakpɔ nublanui na amewoa? Esesẽna na amegbetɔ madeblibowo zi geɖe be woakpɔ nublanui na ame. Na míakpɔ nu si míate ŋu asrɔ̃ tso ale si nublanuikpɔkpɔ zu dɔ na Yonae la me ɖa.\nƲɔnudrɔ̃gbedeasi Aɖe Kple Dzimetɔtrɔ Wɔnuku Aɖe\n4, 5. Nu ka tae Yehowa yɔ Niniwe be “du gã” ɖo, eye nu kae esia fia mí tso eyama ŋu?\n4 Yona mebu Niniwe abe ale si Yehowa bui ene o. Nuŋlɔɖia gblɔ be: ‘Niniwe nye du gã aɖe le Mawu ŋkume.’ (Yona 3:3) Yona ƒe nuŋlɔɖia gblɔ be Yehowa yɔ du sia zi etɔ̃ sɔŋ be “Niniwe, du gã la.” (Yona 1:2; 3:2; 4:11) Nu ka tae wònye du gã alo du vevi aɖe na Yehowa ɖo?\n5 Blemadue Niniwe nye, eye enɔ du gbãtɔ siwo Nimrod tso le Tsiɖɔɖɔa megbe la dome. Ðikeke mele eme o be enye nuto gã aɖe si me dugã geɖewo nɔ, si anye ŋkeke etɔ̃ ƒe azɔli tso eƒe go ɖeka dzi yi go evelia dzi. (1 Mose 10:11; Yona 3:3) Niniwe nye du gã aɖe si ŋu woɖo gli kɔkɔ sesẽwo ɖo, si me gbedoxɔ gãwo kple xɔ gã bubu geɖewo nɔ. Gake menye nu siawo dometɔ aɖekee na du sia nɔ vevie na Yehowa Mawu o. Nu si nɔ vevie nɛ lae nye dua me tɔwo. Ame gbogbo aɖewo ŋutɔe nɔ Niniwe ɣemaɣi. Togbɔ be wovɔ̃ɖi ŋutɔ hã la, Yehowa tsɔ ɖe le eme na wo. Edea asixɔxɔ amegbetɔ ƒe agbe ŋu eye wòdina be ame sia ame natrɔ dzi me ahasrɔ̃ nu dzɔdzɔe wɔwɔ.\nYona kpɔe be Niniwe nye du gã aɖe si me yɔ fũu kple nu baɖa wɔwɔ\n6. (a) Nu ka tae vɔvɔ̃ anya ɖo Yona esi wòge ɖe Niniwe dua me? (Kpɔ etenuŋɔŋlɔa hã.) (b) Nu kae míesrɔ̃ tso ale si Yona te ŋu ɖe gbeƒã le du ma mee la me?\n6 Esi Yona ɖo Niniwe dua me mlɔeba la, anɔ eme be dua me tɔ siwo wu 120,000 sɔŋ la gana vɔvɔ̃ ɖoe ɖe edzi. * Yona zɔ ŋkeke ɖeka ƒe mɔ henɔ ameha gbogboawo dome tom, ɖewohĩ be yeakpɔ teƒe si amewo sɔ gbɔ le wu ne yeadze yeƒe gbedeasia gbɔgblɔ gɔme tso afi ma. Aleke wòawɔ aƒo nu na ame siawo katã? Ðe wòse Asiriagbe xoxoa? Alo ɖe Yehowa na wòdo gbea nukutɔea? Míenya o. Ate ŋu anye be Yona gblɔ gbedeasia le Hebrigbe, si nye ye ŋutɔ degbe me, eye ame bubu ɖe egɔme na Niniwetɔawo. Aleke kee wòɖale o, eƒe gbedeasia le tẽe eye ate ŋu ana amewo natsi tsitre ɖe eŋu; eɖe gbeƒã be: “Esusɔ ŋkeke blane, ne Niniwe natsrɔ̃!” (Yona 3:4) Egblɔ nya sia dzinɔameƒotɔe zi gbɔ zi geɖe. Eɖe dzideƒo kple xɔse ɖedzesi aɖe fia le esia wɔwɔ me, eye esiawo nye nɔnɔme nyui siwo Kristotɔwo hiã egbea wu ɣeyiɣi bubu ɖe sia ɖe.\nYona ƒe gbedeasia le tẽe eye ate ŋu ana amewo natsi tsitre ɖe eŋu\n7, 8. (a) Aleke Niniwetɔwo wɔ nui esi wose Yona ƒe gbedeasia? (b) Aleke Niniwe fia la wɔ nui esi wòse Yona ƒe gbedeasia?\n7 Niniwetɔwo ɖo to Yona ƒe gbedeasia. Ðikeke mele eme o be enɔ mɔ kpɔm be woalé fu ye ahawɔ anyra le ye ŋu. Ke hã nu wɔmoyaa aɖe boŋue dzɔ. Ameawo ɖo toe! Eƒe nyawo kaka kabakaba abe dzo dzeave ene. Eteƒe medidi hafi dugã la me tɔwo katã va nɔ nu ƒom tso Yona ƒe tsɔtsrɔ̃gbedeasia ŋu o. (Xlẽ Yona 3:5.) Kesinɔtɔwo kple ame dahewo, ame sesẽwo kple ame beliwo, ɖeviwo kple tsitsiawo siaa trɔ dzi me. Womeka asi nuɖuɖu ŋu o. Eteƒe medidi hafi fia la se dua me tɔwo ƒe dzimetɔtrɔ ŋu nya o.\nYona hiã dzideƒo kple xɔse be wòate ŋu aɖe gbeƒã le Niniwe\n8 Fia la hã trɔ dzi me esi wòse Yona ƒe gbedeasia. Mawu ƒe ŋɔdzi lée, ale wòtso le eƒe fiazikpui dzi heɖe eƒe atsyɔ̃fiawuwo da ɖi, eye eya hã ta akpanya abe eteviwo ke ene, eye ‘wòbɔbɔ nɔ dzowɔ me’ gɔ̃ hã. Eya kple eƒe “amegãwo,” alo ame ŋkutawo, de se aɖe si na ame ɖekaɖekawo ƒe nutsitsidɔa va trɔ zu fia ƒe sedede si dzi wòle be dua me tɔwo katã nawɔ ɖo. Ede se be amewo katã kple aƒemelãwo gɔ̃ hã nata akpanya. * Elɔ̃ ɖe edzi ɖokuibɔbɔtɔe be yeƒe dua me tɔwo dze agɔ le woƒe nu vɔ̃ɖi kple ŋutasẽnu wɔwɔwo ta. Fia la nɔ mɔ kpɔm hã be Mawu vavã la akpɔ nublanui na yewo ne ekpɔe be yewotrɔ dzi me, elabena egblɔ be: “Mawu atrɔ tame . . . eye eƒe dɔmedzoe helĩhelĩ la nu afa, be míatsrɔ̃ o hĩ!”—Yona 3:6-9.\n9. Nya kae ɖikelawo gblɔ tso Niniwetɔwo ƒe dzimetɔtrɔ ŋu, gake aleke míewɔ nya be woƒe nyaa mele eteƒe o?\n9 Ðeklemiɖela aɖewo ke ɖi be Niniwetɔwo mate ŋu atrɔ dzi me kaba nenema o. Gake Biblia ŋuti nunyalawo gblɔ be nuwɔna ma nye nu si ate ŋu adzɔ le blematɔ mawo, siwo léa aʋatsodzixɔsewo me ɖe asi la, dome bɔbɔe. Nu si hã na míeka ɖe edzi be ɖikela mawo ƒe nyaa mele eteƒe o ye nye be, Yesu Kristo ŋutɔ hã va ƒo nu tso Niniwetɔwo ƒe dzimetɔtrɔa ŋu emegbe. (Xlẽ Mateo 12:41.) Yesu nya nya si gblɔm wònɔ, elabena enɔ dziƒo kpɔ nudzɔdzɔ mawo teƒe. (Yoh. 8:57, 58) Nyateƒeae nye be, aleke kee wòawɔ na mí be amewo vɔ̃ɖii o, mele be míasusui gbeɖe be womate ŋu atrɔ dzi me o. Yehowa ɖeɖe koe ate ŋu anya nu si le ame ƒe dzi me.\nMawu Kpɔa Nublanui, Ke Amegbetɔwo Ya Léa Nya Me Ðe Asi Kpaɖii\n10, 11. (a) Aleke Yehowa wɔ nui esi Niniwetɔwo trɔ dzi me? (b) Nu ka tae míate ŋu aka ɖe edzi be vodada mele Yehowa ƒe ʋɔnudɔdrɔ̃a me o?\n10 Aleke Yehowa wɔ nui esi Niniwetɔwo trɔ dzi me? Yona ŋlɔ emegbe be: ‘Esi Mawu kpɔ ale si wowɔ, be woɖe asi le woƒe mɔ vɔ̃wo ŋu la, vɔ̃, si Mawu gblɔ be, yeawɔ wo la vee, eye mewɔe o.’—Yona 3:10.\n11 Ðe esia fia be Yehowa va kpɔe be vodadae wònye yewɔ esi yeɖoe be yeatsrɔ̃ Niniwea? Ao. Biblia gblɔ be Yehowa ƒe ʋɔnudɔdrɔ̃ de blibo. (Xlẽ 5 Mose 32: 4.) Nya la koe nye be dziku si Yehowa do ɖe Niniwe ŋu le dzɔdzɔenyenye me la nu fa. Ekpɔ tɔtrɔ si Niniwetɔwo wɔ eye wòkpɔe be to si yeɖo be yeahe na wo la megahiã o. Esɔ be Mawu nakpɔ nublanui le go sia me.\n12, 13. (a) Aleke Yehowa ɖee fia be yenye nugɔmesela, ame si trɔna ɖe nɔnɔmewo ŋu kple nublanuikpɔla? (b) Nu ka tae Yona ƒe nyagblɔɖia menye aʋatso o?\n12 Yehowa menye Mawu si ƒe nya me sẽ kpaɖii, si mesea veve ɖe ame nu o, si sẽa ŋuta, abe ale si subɔsubɔhakplɔlawo ƒe nufiafiawo nana wòdzena na amewo ene o. Ke boŋ enye nugɔmesela, ame si trɔna ɖe nɔnɔmewo ŋu kple nublanuikpɔla. Ne eɖoe be yeahe to na ame vɔ̃ɖiwo la, enana eteƒenɔla siwo le anyigba dzi la xlɔ̃a nu wo do ŋgɔ, elabena edi vevie be ame vɔ̃ɖiwo nawɔ nu si Niniwetɔwo wɔ, si nye be woatrɔ dzi me ahaɖe asi le woƒe mɔwo ŋu. (Eze. 33:11) Yehowa gblɔ na nyagblɔɖila Yeremiya be: ‘Ne meƒo nu kple dukɔ kple fiaɖuƒe aɖe, be mahoe ɖa, magbãe, eye matsrɔ̃e, ke dukɔ ma trɔ tso eƒe nu vɔ̃ɖi wɔwɔ, si ŋu meƒo nu le me la, ekema vɔ̃, si meɖo be, mawɔe la, avem.’—Yer. 18:7, 8.\nMawu di vevie be ame vɔ̃ɖiwo natrɔ dzi me eye woatrɔ woƒe mɔwo, abe ale si Niniwetɔwo wɔe ene\n13 Ðe Yona ƒe nyagblɔɖia nye aʋatsoa? Ao; ke boŋ eɖo eƒe taɖodzinu si nye be wòanye nuxlɔ̃ame la gbɔ. Niniwetɔwo ƒe nu vɔ̃ɖi wɔwɔwo tae woxlɔ̃ nu wo ɖo, gake wotrɔ dzi me. Ne Niniwetɔwo gatrɔ ɖe woƒe nu vɔ̃ɖi wɔwɔa ŋu la, ke Mawu ahe to na wo abe ale si wòxlɔ̃ nu woe ene. Nu ma tututue va dzɔ emegbe.—Zef. 2:13-15.\n14. Aleke Yona wɔ nui esi Yehowa kpɔ nublanui na Niniwetɔwo?\n14 Aleke Yona wɔ nui esime tsɔtsrɔ̃a meva le ɣeyiɣi si wònɔ mɔ kpɔm nɛ me o? Nuŋlɔɖia gblɔ be: “Ke esia medze Yona ŋu o, eye dzi kui vevie.” (Yona 4:1) Yona do gbe aɖe ɖa si nɔ abe nyahehe ɖe Ŋusẽkatãtɔ la ŋu ene gɔ̃ hã! Yona ƒe nyawo fia be mehiã be yeadzo le yewo de ava afi ma hafi o. Egblɔ be yenyae be Yehowa mele Niniwetɔwo tsrɔ̃ ge o, eye wògblɔ be esia tae yesi yi Tarsis gbã ɖo. Eyome ebia Mawu be wòaxɔ yeƒe agbe le ye si hegblɔ be enyo na ye be yeaku wu esi yeanɔ agbe.—Xlẽ Yona 4:2, 3.\n15. (a) Anye nu ka gbɔe wòtso be nu te ɖe Yona dzi eye wòdo dziku? (b) Aleke Yehowa wɔ nu ɖe eƒe nyagblɔɖila si dzi nu te ɖo la ŋu?\n15 Nu kae nɔ fu ɖem na Yona? Míate ŋu anya nu siwo katã va ta me nɛ ya o, gake míenya be Yona ɖe gbeƒã Niniwe ƒe tsɔtsrɔ̃ amewo katã se. Woxɔ eƒe nyaa dzi se. Gake fifia, tsɔtsrɔ̃ aɖeke meva wo dzi o. Ðe Yona vɔ̃ be woabu ye aʋatsonyagblɔɖila ahaɖu fewu le ye ŋua? Aleke kee wòɖale o, mekpɔ dzidzɔ ɖe ameawo ƒe dzimetɔtrɔ kple ale si Yehowa kpɔ nublanui na wo la ŋu o. Ke boŋ edze ƒãa be ete ɖe edzi vevie, eƒe nu wɔnublanui na eɖokui, eye wòse le eɖokui me be bubu klo le ye ŋu. Gake edze ƒãa be Yona ƒe Mawu nublanuikpɔla la kpɔ nu nyui aɖe le nyagblɔɖila sia si dzi nu te ɖo la ŋu. Le esi teƒe be Yehowa nahe to na Yona ɖe eƒe nuwɔwɔ amemabumabutɔe ta la, ɖeko wòbia nya aɖe si ana wòabu tame lae lɔlɔ̃tɔe be: “Ðe nèle dɔmedzoe dom ɖe eteƒea?” (Yona 4:4) Ðe Yona ɖo biabia ma ŋu ya? Biblia megblɔe o.\n16. Nu kawo mee ame aɖewo akpɔe be yewoƒe susu to vovo na Mawu tɔ le, eye nufiame kae le Yona ƒe kpɔɖeŋua me na mí?\n16 Ele bɔbɔe be míadrɔ̃ ʋɔnu Yona ɖe eƒe nuwɔnaa ta, gake anyo be míade dzesii be menye Yona koe nye amegbetɔ madeblibo si ƒe susu mewɔ ɖeka kple Mawu tɔ o. Ame aɖewo asusu be ɖe wòle be Yehowa naxe mɔ ɖe afɔku aɖewo nu alo be wòadrɔ̃ ʋɔnu ame vɔ̃ɖiwo kaba alo ele be wòahe xexe me nuɖoanyi blibo sia ava nuwuwui xoxoxo hafi. Yona ƒe kpɔɖeŋua ɖoa ŋku edzi na mí be, ɣesiaɣi si míaƒe susu mewɔ ɖeka kple Yehowa Mawu tɔ le nane me o la, míawo boŋue wòle be míatrɔ asi le míaƒe nukpɔsusu ŋu, ke menye Mawu o.\nAle Si Yehowa Fia Nublanuikpɔkpɔ Yona\n17, 18. (a) Nu kae Yona yi ɖawɔ esi wòdo go le Niniwe dua me? (b) Aleke nukunu siwo Yehowa wɔ ku ɖe treklɔnua ŋu la wɔ dɔ ɖe Yona dzi?\n17 Nyagblɔɖila sia si dzi menɔ dzɔdzɔm kura o la do go le Niniwe dua me, gake meyi aƒe o, ke boŋ eɖo ta tonuto si le ɣedzeƒe gome la me. Etu agbadɔ vi aɖe hebɔbɔ nɔ ete nɔ lalam be yeakpɔ nu si le dzɔdzɔ ge ɖe Niniwe dzi. Ðewohĩ egakpɔtɔ nɔ mɔ kpɔm kokoko be yeakpɔ eteƒe ne wole dua tsrɔ̃m. Aleke Yehowa afia nublanuikpɔkpɔ ŋutsu sia si ƒe nya me sẽ alea la?\n18 Le zã ɖeka ko me la, Yehowa na treklɔnu aɖe mie hedo vɔvɔli ɖe edzi. Yona fɔ eye wòkpɔ nu miemie dama sia hede dzesii be eƒe aŋgbawo ƒe vɔvɔli nyo sãsãsã wu agbadɔ vi ma si yetu la tɔ. Dzi dzɔe ale gbegbe. “Yona kpɔ dzidzɔ le treklɔnu la ŋu ŋutɔ,” eye ɖewohĩ ebu eƒe miemie nukutɔe alea be enye Mawu ƒe yayra kple ŋudzedzekpɔkpɔ ƒe dzesi. Ke hã nu si Yehowa di be yeawɔ la de ŋgɔ wu Yona ta kpɔkpɔ tso dzoxɔxɔ me kple eƒe dziku nu fafa nɛ ko. Edi be yeaɖo Yona ƒe dzi gbɔ. Eya ta Mawu gawɔ nukunu bubu aɖewo. Ena ŋɔ aɖe va ɖu treklɔnu la wòku. Emegbe Yehowa dɔ “ɣedzeƒeya xɔdzo” ɖa va se ɖe esime “nu te [Yona ŋu] belibeli” le dzoxɔxɔa ta. Dzi ɖe le ŋutsu sia ƒo vevie eye wògagblɔ na Mawu ake be nena yeaku.—Yona 4:6-8.\n19, 20. Aleke Yehowa to treklɔnua dzi fia nu Yona?\n19 Fifia Yehowa gabia Yona ake be ɖe wòle dziku dom ɖe eteƒe le treklɔnua ƒe kuku ta hã. Le esi teƒe be Yona natrɔ dzi me la, eɖe eɖokui nu gblɔ be: “Tɔnye dzɔ be, mado dziku, va se ɖe esime maku.” Nɔnɔmea sɔ nyuie azɔ be Yehowa nafia nu vevi aɖe Yona.—Yona 4:9.\nMawu zã treklɔnua tsɔ fia nublanuikpɔkpɔ Yona\n20 Mawu he Yona ƒe susu yi ale si wòle dziku dom ɖe treklɔnu dzro aɖe si mie le zã ɖeka me, si Yona medo alo na wòtsi o la ƒe kuku ta dzi. Azɔ Mawu gblɔ nɛ be: ‘Ðe du gã Niniwe, si me amewo le wu ame akpe alafa ɖeka blave, siwo menya nu kae nye ɖusi kple mia o hekpe ɖe lã geɖewo ŋu la ƒe nu mavem oa?’—Yona 4:10, 11. *\n21. (a) Kpɔɖeŋu kae Yehowa wɔ tsɔ fia nu Yona? (b) Aleke Yona ƒe ŋutinyaa ate ŋu akpe ɖe mía ŋu míadzro mía ɖokui me kpɔ anukwaretɔe?\n21 Ède dzesi nufiame vevi si le kpɔɖeŋu nyui sia si Yehowa zã la mea? Yona ŋutɔ mewɔ naneke le treklɔnua ƒe miemie ŋu o. Gake le Yehowa gome la, eyae na agbe Niniwetɔwo helé woƒe agbe ɖe te, abe ale si wòwɔnɛ na nuwɔwɔ siwo katã le anyigba dzi ene. Nu ka tae Yona ade asixɔxɔ nu miemie ɖeka pɛ ma ŋu wu ame 120,000 kple woƒe lãhawo ƒe agbe? Ðe manye esi Yona ɖe mɔ ɖokuitɔdidi kpɔ ŋusẽ ɖe eƒe nuŋububu dzi tae oa? Esia dze ƒãa, elabena ale si nu miemiea do vɔvɔli nɛ la ta koe eƒe kukua te ɖe edzi ɖo. Ðe menye eƒe ɖokuitɔdidi alo dada si le eme be yeagaɖu ŋukpe o kple didi be woabu ye nyateƒetɔ ye na wòdo dziku be wometsrɔ̃ Niniwe oa? Yona ƒe ŋutinyaa ate ŋu akpe ɖe mía ŋu míadzro mía ɖokui me kpɔ anukwaretɔe. Mía dometɔ ka mee ɖokuitɔdidi ƒe nɔnɔme sia tɔgbi mele kura o? Aleke gbegbe wòle be míada akpee nye esi be Yehowa le nu fiam mí dzigbɔɖitɔe be míanye ɖokuitɔmadilawo, veveseɖeamenulawo kpakple nublanuikpɔlawo geɖe wu, abe eya ŋutɔ ke ene!\n22. (a) Aleke ale si Yehowa fia nublanuikpɔkpɔ Yona aɖaŋutɔe la wɔ dɔ ɖe Yona dzi? (b) Nu kae wòle be mí katã míasrɔ̃?\n22 Gake ɖe Yona srɔ̃ nane tso nudzɔdzɔ sia mea? Biblia gbalẽ si ŋu eƒe ŋkɔ le la wu enu kple Yehowa ƒe biabia si ŋu Yona meɖo o. Ðeklemiɖela aɖewo agblɔ be Yona meɖo biabia ma ŋu kpɔ o. Gake le nyateƒe me la, eƒe ŋuɖoɖoa li. Eyae nye eƒe agbalẽa ŋutɔ. Nya lae nye be, kpeɖodziwo ɖee fia be Yona ŋutɔe ŋlɔ agbalẽ si ŋu woyɔ eƒe ŋkɔ tɔ ɖo la. Bu eŋu kpɔ ko be nyagblɔɖila sia ɖe dzi ɖi le wo de hele nudzɔdzɔ sia ŋlɔm. Míate ŋu akpɔe le susu me be amegãɖeɖi si dze nunya wu tsã hebɔbɔ eɖokui geɖe wu lae nye ema le ta ʋuʋum nuteɖeamedzitɔe hele eya ŋutɔ ƒe vodadawo, eƒe tosesẽ kple ale si wòsẽ dzi me gbe nublanuikpɔkpɔ la ŋlɔm ɖi. Edze kɔtɛ be Yona se nu si Yehowa fiae aɖaŋutɔe la gɔme. Esrɔ̃ nublanuikpɔkpɔ. Ðe míawo hã míawɔ nenema?—Xlẽ Mateo 5:7.\n^ mm. 6 Wobu akɔnta be ame siwo ƒe xexlẽme ade 20,000 va ɖo 30,000 lae nɔ Israel ƒe fiadu Samaria me le Yona ƒe ŋkekeawo me—si mede ame xexlẽme si nɔ Niniwe la ƒe akpa ɖeka le ene me gɔ̃ hã o. Anɔ eme be le ɣeyiɣi si me Niniwe ƒe ŋkɔ nyɔ la, eyae nye du gãtɔ le xexea me ɣemaɣi.\n^ mm. 8 Adze abe nu sia mate ŋu adzɔ ŋutɔŋutɔ o ene, gake menye zi gbãtɔe nye ema nu sia tɔgbi dzɔ le blema o. Helatɔ ŋutinyaŋlɔla Herodotus gblɔ be esi blema Persiatɔwo ƒe aʋafia aɖe si gbɔ womelɔ̃a nu le o ku la, wona woƒe lãwo hã kpɔ gome le konyifafa ƒe kɔnuawo me.\n^ mm. 20 Esi Mawu gblɔ be ameawo menya nu kae nye ɖusi kple mia o la, efia be womenya naneke tso Mawu ƒe dzidzenuwo ŋu o, abe ɖevi ɖekemanyalawo ene.\nAleke Yona ɖe dzideƒo kple xɔse fia esime wònɔ gbeƒã ɖem le Niniwe?\nNu kae míate ŋu asrɔ̃ tso ale si Niniwetɔwo trɔ dzi me la me?\nNu kae míate ŋu asrɔ̃ tso nɔnɔme si Yona ɖe fia esime Niniwetɔwo trɔ dzi me la me?\nMɔ kawo nue nàdi be yeasrɔ̃ Yona ƒe xɔse le ne woɖɔ wò ɖo?\nYona Srɔ̃ Nublanuikpɔkpɔ


Psalmowo 72 | Biblia Le Internet Dzi | Xexe Yeye Gɔmeɖeɖe\nMawu ƒe fia la ƒe ŋutifafadziɖuɖu\n“Ame dzɔdzɔewo adzi ɖe edzi” (7)\nEteviwo anɔ anyi tso atsiaƒu nu yi atsiaƒu nu (8)\nAɖe wo tso ŋutasesẽ me (14)\nAgblemenukuwo ado agbogbo ɖe anyigba la dzi (16)\nWoakafu Mawu ƒe ŋkɔ tegbee (19)\nEku ɖe Salomo ŋu. 72 Oo Mawu, tsɔ wò ʋɔnudɔdrɔ̃ ŋuti mɔfiamewo na fia la,Kple wò dzɔdzɔenyenye na fiavi la.+ 2 Na wòaxɔ wò dukɔ la ƒe nya ɖe akɔ le dzɔdzɔenyenye me,Eye wòatso afia dzɔdzɔe na wò ame tsɛwo.+ 3 Towo nehe ŋutifafa vɛ na dukɔ la,Eye togbɛwo hã nehe dzɔdzɔenyenye vɛ. 4 Neʋli dukɔ la ƒe ame tsɛwo ta,*Nexɔ na ame dahewo ƒe viwo,Eye wòafanya ametafala.+ 5 Ŋkeke ale si ɣe li la, woavɔ̃ wòEye ŋkeke ale si ɣleti li la, woavɔ̃ wò,Tso dzidzime yi dzidzime.+ 6 Anɔ abe tsidzadza ene ɖe gbe si woƒo la dzi,Abe gbafi si dea tsi anyigba ene.+ 7 Ame dzɔdzɔewo adzi ɖe edzi* le eƒe ŋkekewo me,+Eye ŋutifafa axɔ aƒe+ va se ɖe esime dzinu maganɔ anyi o. 8 Eteviwo anɔ anyi* tso atsiaƒu nu yi atsiaƒu nu,Tso Tɔsisi* la nu va se ɖe anyigba ƒe mlɔenuwo ke.+ 9 Gbegbenɔlawo abɔbɔ ɖe eŋkume,Eye eƒe futɔwo aɖuɖɔ ke.+ 10 Tarsis-fiawo kple ƒukpowo dzi fiawo axe adzɔ nɛ.+ Seba-fiawo kple Saba-fiawo* atsɔ nunanawo avɛ nɛ.+ 11 Fiawo katã abɔbɔ ɖe eŋkume,Eye dukɔwo katã asubɔe. 12 Elabena aɖe ame dahe si le ɣli dom be woaxɔ na ye la,Kple ame tsɛ kpakple ame si si xɔnametɔ aɖeke mele o la. 13 Ase veve ɖe ame tsɛ kple ame dahe nu,Eye wòaɖe ame dahewo ƒe agbe.* 14 Aɖe wo* tso teteɖeanyi kple ŋutasesẽ me,Eye woƒe ʋu axɔ asi le eŋkume. 15 Nenɔ agbe, eye woana Seba sikae.+ Woado gbe ɖa ɖe eta ɖaa,Eye woayrae ŋkekeawo katã. 16 Agblemenukuwo ado agbogbo ɖe anyigba la dzi;+Woaxɔ towo tame keŋ. Fia la ƒe agblemenuwo awɔ vlɔvlɔvlɔ abe esiwo le Lebanon ene,+Eye dua me tɔwo awɔ mlɔmlɔmlɔ abe amagbewo le anyigba dzi ene.+ 17 Eƒe ŋkɔ nenɔ anyi tegbee,+Eye zi ale si ɣe li la, eƒe ŋkɔ nede du. Dukɔwo neyra wo ɖokuiwo to eya amea dzi;+Eye dukɔwo katã neyɔe be dzidzɔtɔ. 18 Woakafu Yehowa Mawu, Israel ƒe Mawu+ la,Ame si ɖeɖe ko wɔa nu wɔnukuwo.+ 19 Woakafu eƒe ŋkɔ si ŋu bubu le la tegbee,+Eye eƒe ŋutikɔkɔe neyɔ anyigba blibo la katã dzi.+ Amen, ɛ̃, Amen. 20 David, Isai+ vi ƒe gbedodoɖawo wu nu.\n^ Egɔmeɖeɖe tẽe, “Nedrɔ̃ ʋɔnu na dukɔ la ƒe ame tsɛwo.”\n^ Egɔmeɖeɖe tẽe, “Ame dzɔdzɔe la amie.”\n^ Alo, “Aɖu fia.”\n^ Alo, “Seba-fiawo.”\n^ Alo, “ame dahewo ƒe luʋɔ.”


Nɔ Susu Nyuiwo Bum Tso Ðokuiwò Ŋu | Nusɔsrɔ̃\n“Ne amegbetɔ nɔ agbe ƒe geɖe la, nekpɔ dzidzɔ le wo katã me.”—NYAGB. 11:8.\nALEKE NÀÐO WO ŊUI\nNu kawoe nana wòsesẽna na ame aɖewo be woabu susu nyuiwo tso wo ɖokui ŋu?\nAleke míate ŋu azã Biblia be wòakpe ɖe mía ŋu míabu susu nyuiwo tso mía ɖokui ŋu?\nAleke ahosi dahe la, Eliya, kple Psalmo 102 ŋlɔla ƒe ŋutinyawo ate ŋu akpe ɖe mía ŋu míabu susu nyuiwo tso mía ɖokui ŋu?\n1. Yehowa ƒe yayra kawoe nana dzi dzɔa mí?\nYEHOWA di be míakpɔ dzidzɔ, eya ta edudua yayra siwo ana dzi nadzɔ mí la kɔna ɖe mía dzi. Gbã la, Mawu na agbe mí. Eya ta míate ŋu azã míaƒe agbe atsɔ akafui le esi wòhe mí va tadedeagu vavãtɔ me ta. (Ps. 144:15; Yoh. 6:44) Evelia, Yehowa ka ɖe edzi na mí be yelɔ̃ mí, eye wòkpena ɖe mía ŋu míedoa dzi le esubɔsubɔ me. (Yer. 31:3; 2 Kor. 4:16) Hekpe ɖe eŋu la, míele vivi sem le míaƒe gbɔgbɔmeparadisoa me—eya mee míekpɔa gbɔgbɔmenuɖuɖu nyuiwo kple nɔviwo ƒe habɔbɔ si me lɔlɔ̃ kple ɖekawɔwɔ le la le. Azɔ hã, mɔkpɔkpɔ xɔasi aɖe le mía si.\n2. Nu kae Mawu subɔla wɔnuteƒe aɖewo le avu wɔm kplii?\n2 Togbɔ be susu nyuiwo li siwo tae míakpɔ dzidzɔ ɖo hã la, Mawu subɔla wɔnuteƒe aɖewo le avu wɔm kple susu manyomanyowo bubu tso wo ɖokui ŋu. Ewɔna na wo be asixɔxɔ mele yewo alo yewoƒe subɔsubɔdɔa ŋu le Yehowa ŋkume o. Le nɔvi siawo gome la, be woanɔ dzidzɔ kpɔm “ƒe geɖe” la nye drɔ̃eƒenya dzro aɖe ko. Ewɔna na wo be yewoƒe agbemeŋkekewo nye vivitidogbewo sɔŋ.—Nyagb. 11:8.\n3. Nu kawoe nana nɔvi aɖewo sena le wo ɖokui me be asixɔxɔ mele yewo ŋu o?\n3 Nu siwo nana nɔvi siawo sena le wo ɖokui me be asixɔxɔ mele yewo ŋu o la ƒe ɖewoe nye mɔkpɔkpɔ siwo meva eme o, dɔléle, alo dzesidedee be yewole amegã alo nyagã kum. (Ps. 71:9; Lod. 13:12; Nyagb. 7:7) Ke hã ele be Kristotɔ ɖe sia ɖe nanyae be alakpatɔe míaƒe dzi nye, eye ate ŋu anɔ fɔ bum mí togbɔ be ɖewohĩ Mawu kpɔa ŋudzedze ɖe mía ŋu hã. (Yer. 17:9; 1 Yoh. 3:20) Abosam tsoa Mawu subɔlawo nu alakpatɔe. Eye ame siwo bua nuwo ŋu abe Satana ene adze agbagba be yewoaƒã susu si nɔ xɔsemanɔsitɔ Elifaz si la ɖe mía me—be Mawu mebua mí ɖe nemi me gɔ̃ hã o. Alakpae nya mawo nye le Hiob ƒe ŋkekeawo me kple egbea siaa.—Hiob 4:18, 19.\n4. Nu kawo mee míadzro le nyati sia me?\n4 Yehowa gblɔe le Ŋɔŋlɔawo me eme kɔ be yeanɔ kple ame siwo ‘le zɔzɔm le bali doblukɔ tsiɖitsiɖi me.’ (Ps. 23:4) Mɔ siwo dzi wòtona wɔa esia dometɔ ɖekae nye to eƒe Nya la dzi. Biblia la nye “ŋusẽ tso Mawu gbɔ, be míatsɔ amu nu siwo ƒo ke ɖe to sesĩe,” siwo ƒe ɖewoe nye susu manyomanyowo kple esiwo mesɔ o la, “ƒu anyi.” (2 Kor. 10:4, 5) Eya ta mina míadzro ale si míazã Biblia be wòakpe ɖe mía ŋu míayi edzi anɔ susu nyuiwo bum tso mía ɖokui ŋu la me. Esia ate ŋu aɖe vi na wò geɖe, eye wòana nàkpɔ ale si nàde dzi ƒo na ame bubuwoe.\nALE SI NÀZÃ BIBLIA BE WÒAKPE ÐE ŊUWÒ\n5. Dodokpɔ kae akpe ɖe mía ŋu be míabu susu nyui tso mía ɖokui ŋu?\n5 Apostolo Paulo ƒo nu tso nu siwo ate ŋu akpe ɖe mía ŋu míabu susu nyuiwo tso mía ɖokui ŋu la dometɔ aɖewo ŋu. Exlɔ̃ nu Korinto hamea be: “Miyi edzi mianɔ mia ɖokui dom kpɔ be miele xɔse la me hã.” (2 Kor. 13:5) “Xɔse” si wòwɔnɛ le afi siae nye Kristotɔwo ƒe dzixɔse siwo katã le Biblia me. Ne míaƒe nyagbɔgblɔwo kple nuwɔnawo sɔ ɖe míaƒe dzixɔsewo nu la, ekema míekpɔ dzidzedze le dodokpɔa me, eye esia ɖenɛ fiana be ‘míele xɔse la me.’ Azɔ hã, ele be míanɔ ekpɔm ɖa be míaƒe agbenɔnɔ sɔ ɖe Kristotɔwo ƒe nufiafia bliboa nu mahã. Mímate ŋu atia nufiafia siwo nu míedi be míanɔ agbe ɖo ahagblẽ ɖewo ya ɖi o.—Yak. 2:10, 11.\n6. Nu ka tae wòle be míanɔ mía ɖokui dom kpɔ be ‘míele xɔse la me hã’? (Kpɔ nɔnɔmetata si le nyati sia ƒe gɔmedzedze.)\n6 Ðewohĩ màdi be yeawɔ dodokpɔ ma o, le esi nèle vɔvɔ̃m be yeado kpo nu ta. Gake ale si Yehowa bua míi ye le vevie wu, eye eƒe susuwo kɔ boo wu mía tɔwo. (Yes. 55:8, 9) Medzroa esubɔlawo me be yeabu fɔ wo o, ke boŋ be yeakpɔ nu siwo me wodzea agbagba le ne yeakpe ɖe wo ŋu. Ne èzãa Mawu ƒe Nya la tsɔ doa ɖokuiwò kpɔ be yele “xɔse la me hã” la, àva nɔ ɖokuiwò bum abe ale si Mawu bua wòe ene. Esia ana nàtrɔ susu si nye be mèɖi naneke le Mawu ŋkume o la ahatsɔ Biblia ƒe kakaɖedzinya si nye, èxɔ asi le Yehowa ŋkume, boŋ aɖɔlii. Esia wɔwɔ anɔ ko abe ɖe nèʋu fesre be ɣe naklẽ ɖe xɔ doviviti aɖe me ene.\n7. Aleke nuteƒewɔla siwo ŋu woƒo nu tsoe le Biblia me ƒe kpɔɖeŋuwo ate ŋu aɖe vi na mí?\n7 Mɔ nyui aɖe si dzi míato ado mía ɖokui kpɔe nye be míanɔ ŋugble dem le nuteƒewɔla siwo ŋu woƒo nu tsoe le Biblia me ƒe kpɔɖeŋuwo ŋu. Tsɔ nɔnɔme siwo me woto kple ale si wose le wo ɖokui me la sɔ kple tɔwò nàkpɔe ɖa be ne wòe ɖe, anye ne aleke nàwɔ nui? Mina míadzro kpɔɖeŋu etɔ̃ siwo ana nàkpɔ ale si nàzã Biblia atsɔ ado ɖokuiwò kpɔ be ‘yele xɔse la me hã’ la me. Esia wɔwɔ ana nànɔ susu nyuiwo bum tso ɖokuiwò ŋu.\nAHOSI DAHE LA\n8, 9. (a) Aleke nɔnɔmea nɔ na ahosi dahe la? (b) Nya ɖefuname kawo ŋu bum ahosia anya nɔ?\n8 Yesu nɔ ŋku lém ɖe ahosi dahe aɖe ŋu le gbedoxɔa me le Yerusalem. Ahosia ƒe kpɔɖeŋu ate ŋu akpe ɖe mía ŋu be míagada mía ɖokui ɖe anyi ne ŋutete boo mele mía ŋu o hã. (Mixlẽ Luka 21:1-4.) Bu nɔnɔme si me ahosia le ŋu kpɔ. Srɔ̃a ƒe ku do nuxaxa nɛ, evɔ eŋɔli me subɔsubɔhakplɔlawo ‘daa adzo ahosiwo ƒe aƒewo’ le esi teƒe be woakpe ɖe wɔnamanɔŋutɔ siawo ŋu. (Luka 20:47) Nyɔnu sia da ahe ale gbegbe be ga si apaɖila akpɔ ne ewɔ dɔ miniti 15 pɛ ko ye wòte ŋu dzɔ de nudzɔɖakaa me.\n9 Bu ale si ahosia ase le eɖokui me esime wòlé gaku sue eve mawo ɖe asi heva ɖo gbedoxɔa ƒe xɔxɔnu ŋu kpɔ. Ðe wòanɔ ale si gbegbe eƒe nudzɔdzɔa le sue ŋutɔ ne wotsɔe sɔ kple esi wòdzɔna esime srɔ̃a nɔ agbe la ŋu buma? Ne ekpɔ ga gbogbo siwo dzɔm ame siwo nɔ ŋgɔ nɛ le la, ɖe etɔ suea akpe ŋu nɛ eye wòasusui be mele ɖeke me oa? Ne nya siawo tɔgbi va susu me nɛ hã la, ewɔ nu si wòate ŋui tsɔ do alɔ tadedeagu vavãtɔ.\n10. Aleke Yesu ɖee fia be asixɔxɔ le ahosia ŋu le Mawu ŋkume?\n10 Yesu gblɔ be ahosia kple eƒe nudzɔdzɔa xɔ asi le Yehowa ŋkume. Egblɔ be “nu si wòtsɔ de eme la sɔ gbɔ wu esi [kesinɔtɔawo] katã [tsɔ] de eme.” Eƒe gakua tsaka kple ame bubuwo ƒe nudzɔdzɔwo, ke hã Yesu de dzesii hekafui. Ame siwo xlẽa ga siwo wodzɔ de nudzɔɖakaa me la manya asixɔxɔ si gbegbe le gaku sue eve mawo kple ame si dzɔ wo la ŋu le Yehowa ŋkume o. Gake Mawu ƒe susu ye le vevie wu, ke menye nu si amewo alo ahosia ŋutɔ gɔ̃ hã susu ye o. Ðe nàte ŋu azã ŋutinya sia atsɔ ado ɖokuiwò kpɔ be nèle xɔse la me mahã?\nNu kae nèsrɔ̃ tso ahosia ƒe ŋutinyaa me? (Kpɔ memama 8-10)\n11. Nu kae nàte ŋu asrɔ̃ tso ahosia ƒe ŋutinyaa me?\n11 Nɔnɔme siwo me nèle ate ŋu akpɔ ŋusẽ ɖe nu siwo nàte ŋu awɔ le Yehowa subɔsubɔ me dzi. Le tsitsi alo dɔléle ta la, ɣeyiɣi sue aɖe ko nɔvi aɖewo ate ŋu atsɔ aɖe gbeƒã nya nyuia. Ðe wòle be woasusui be ɣeyiɣi si yewozã le subɔsubɔdɔa me mesɔ gbɔ ne yewoabu eŋuti kɔnta oa? Ne mèle nɔnɔme madeamedzi siawo me o hã la, ɖewohĩ àse le ɖokuiwò me be yeƒe agbagbadzedzewo mede naneke kura ne wotsɔe sɔ kple gaƒoƒo gbogbo siwo Mawu ƒe amewo zãna le subɔsubɔdɔa me ƒe sia ƒe o. Ke hã, míesrɔ̃e le ahosi dahea ƒe ŋutinyaa me be Yehowa dea dzesi nu sia nu si míewɔna nɛ, eye wòdea asixɔxɔ eŋu, vevietɔ ne nɔnɔme sesẽ aɖe mee míele hafi wɔe. Bu subɔsubɔdɔ si nèwɔ na Yehowa le ƒe si va yi me ŋu kpɔ. Ðe gaƒoƒo siwo nèzã la dometɔ aɖe bia be nàtsɔ nu gã aɖe asa vɔe hafia? Ne ele alea la, ka ɖe edzi be Yehowa dea asixɔxɔ nu si nèwɔ nɛ le gaƒoƒo ma me ŋu. Ne èle nu sia nu si nàte ŋui wɔm le Yehowa subɔsubɔ me abe ahosi dahea ene la, àte ŋu aka ɖe edzi bliboe be ‘yele xɔse la me.’\nÐE NYE AGBE ÐA\n12-14. (a) Aleke Eliya se le eɖokui me? (b) Nu ka tae wòse le eɖokui me nenema?\n12 Nyagblɔɖila Eliya wɔ nuteƒe na Yehowa eye xɔse sẽŋu nɔ esi. Gake ɣeaɖeɣi la, dzi ɖe le eƒo ale gbegbe be wòbia be Yehowa naɖe yeƒe agbe ɖa esime wògblɔ be: “Esɔ gbɔ! Azɔ, Yehowa, xɔ nye luʋɔ.” (1 Fia. 19:4) Ate ŋu awɔ na ame siwo meto nɔnɔme sesẽ ma tɔgbi me kpɔ o la be Eliya ƒe gbedodoɖa ma nye ‘nya tatrawo’ sɔŋ. (Hiob 6:3) Gake ale si wòse le eɖokui me la sɔ le dzɔdzɔme nu. De dzesii be Yehowa medo dziku ɖe Eliya ŋu esi wòdi be yeaku o, ke ɖe wòkpe ɖe eŋu boŋ.\n13 Nu kae na Eliya se le eɖokui me nenema? Do ŋgɔ teti na esia la, exɔ ŋgɔ wowɔ dodokpɔ vevi aɖe le Israel, si ɖo kpe edzi be Yehowae nye Mawu vavã la, eye esia megbe la, wowu Baal ƒe nyagblɔɖila 450. (1 Fia. 18:37-40) Anɔ eme be Eliya nɔ mɔ kpɔm be Mawu ƒe amewo atrɔ ɖe tadedeagu vavãtɔ ŋu, gake meva eme alea o. Fianyɔnu vɔ̃ɖi Izebel dɔ ame ɖo ɖe Eliya be woagblɔ nɛ be yeawui godoo. Esi Eliya nɔ vɔvɔ̃m ta la, esi yi anyiehe gome eye wòto Yuda-nyigba dzi va do ɖe gbedadaƒo.—1 Fia. 19:2-4.\n14 Fifia esi Eliya ɖeɖe va tsi gbedadaƒo la, eva le ebum be viɖe aɖeke mele yeƒe nyagblɔɖidɔa ŋu o. Egblɔ na Yehowa be: ‘Nyemenyo wu tɔgbuinyewo o.’ Ese le eɖokui me be viɖe aɖeke mele ye ŋu o abe ye tɔgbui kuku siwo nyunyɔ la ƒe ƒuwo ko ene. Le eya ŋutɔ ƒe susu me la, enye ame dokponu si mele bo aɖeke nu le Yehowa alo ame bubu aɖeke gbɔ o.\n15. Aleke Mawu na Eliya nya be yekpɔtɔ dea asixɔxɔ eŋu?\n15 Gake Ŋusẽkatãtɔ la ya bu Eliya le mɔ bubu nu. Asixɔxɔ kpɔtɔ nɔ Eliya ŋu le Yehowa ŋkume, eye wòna Eliya nya esia. Mawu dɔ eƒe dɔla ɖa wòva do ŋusẽ Eliya. Eyome Yehowa to nukumɔ dzi na nuɖuɖu kple tsi Eliya si lée ɖe te wòte ŋu zɔ ŋkeke 40 yi anyiehe va do ɖe keke Xoreb Toa gbɔ ke. Azɔ hã Mawu ɖɔ Eliya ƒe susu ɖo dɔmenyotɔe le esi wònɔ sesem le eɖokui me be Israel vi bubu aɖeke megali si le nuteƒe wɔm na Yehowa o ta. Eɖe dzesi ŋutɔ be Mawu de dɔ yeyewo asi na Eliya, eye wòlɔ̃ xɔe. Yehowa ƒe kpekpeɖeŋu ɖe vi na Eliya ale be dzo yeye ɖo eme wògatrɔ yi eƒe dɔ gbɔ.—1 Fia. 19:5-8, 15-19.\n16. Gblɔ mɔ aɖe si dzi Mawu to lé wò ɖe te.\n16 Àte ŋu azã Eliya ƒe ŋutinya sia atsɔ ado ɖokuiwò kpɔ nenye be èle xɔse la me, eye esia akpe ɖe ŋuwò be susu nyui nakpɔtɔ anɔ asiwò. Gbã la, bu mɔ siwo dzi Yehowa tona léa wò ɖe te ŋu kpɔ. Ðe esubɔla aɖe, ɖewohĩ hamemetsitsi alo Kristotɔ bubu aɖe si tsi le gbɔgbɔ me, kpe ɖe ŋuwò esi nèɖo hiã me kpɔa? (Gal. 6:2) Ðe Biblia, míaƒe Kristotɔwo ƒe agbalẽwo, alo hamea ƒe kpekpe me nya aɖe do ŋusẽ wòa? Ɣesiaɣi si esiawo dometɔ aɖe ɖe vi na wò la, nyae be Yehowa gbɔe wòtso, eye nàdo gbe ɖa ada akpe nɛ ɖe eta.—Ps. 121:1, 2.\n17. Nu ka ŋue Yehowa dea asixɔxɔe le esubɔlawo ŋu?\n17 Evelia, ɖo ŋku edzi be susu manyomanyowo bubu tso ɖokuiwò ŋu ate ŋu aflu wò. Ale si Mawu bua míi ye le vevie. (Mixlẽ Romatɔwo 14:4.) Yehowa dea asixɔxɔ míaƒe ɖokuitsɔtsɔna kple nuteƒewɔwɔ ŋu; menye dɔ agbɔsɔsɔ si míewɔ nɛ ye wòtsɔ dzidzea mí o. Ðewohĩ abe ale si wònɔ le Eliya gome ene la, èwɔ geɖe na Yehowa wu ale si wò ŋutɔ nèsusui. Anɔ eme be wò kpɔɖeŋu le ŋusẽ nyui kpɔm ɖe hamea me tɔ aɖewo dzi, eye wò agbagbadzedzee na wò anyigbamama me tɔ aɖewo va nya nyateƒea.\n18. Nu ka ƒe kpeɖodzie dɔ siwo Yehowa de asi na wò la nye?\n18 Mlɔeba la, bu dɔ ɖe sia ɖe si Yehowa de asi na wò la be enye kpeɖodzi be eli kpli wò. (Yer. 20:11) Abe Eliya ene la, dzi ate ŋu aɖe le ƒowò le esi wòwɔ na wò be wò subɔsubɔdɔa mele ku tsem o alo esi màte ŋu aɖo wò gbɔgbɔmetaɖodzinu aɖe gbɔ o ta. Ke hã mɔnukpɔkpɔ gãtɔ si ate ŋu asu ame si fifia lae su asiwò—èle gbeƒã ɖem nya nyuia eye Mawu ƒe ŋkɔ le ŋuwò. Yi edzi nàwɔ nuteƒe. Ekema abe ale si Yesu gblɔe le eƒe lododo aɖe me ene la, woagblɔ na wò be: “Ge ɖe wò aƒetɔ ƒe dzidzɔ la me.”—Mat. 25:23.\n‘AME SI HIÃ TU ƑE GBEDODOÐA’\n19. Nɔnɔme ka mee Psalmo 102 ŋlɔlaa ɖo?\n19 Nu te ɖe Psalmo 102 ŋlɔla la dzi vevie. ‘Hiã tui,’ enɔ fu kpem henɔ veve sem le dzi me, eye ŋusẽ megale eŋu wòado dzi atsɔ eƒe kuxiwo o. (Ps. 102:1) Eƒe nyawo ɖee fia be eƒe vevesese, akogotsitsi kple kuxiwo sɔŋ koe xɔ susu me nɛ. (Ps. 102:4, 5, 7, 12) Ewɔ nɛ be Yehowa di be yeatsɔ ye aƒu gbe.—Ps. 102:11.\n20. Aleke gbedodoɖa ate ŋu akpe ɖe ame si le avu wɔm kple susu manyomanyowo ŋu?\n20 Gake le esiawo katã me la, hakpala la yi edzi zã eƒe agbe tsɔ kafu Yehowa. (Mixlẽ Psalmo 102:20-22.) Abe ale si míekpɔe le Psalmo 102 me ene la, ame siwo le xɔse la me hã ate ŋu anɔ veve sem, eye wòanɔ sesẽm na wo be woaɖe susu ɖa le woƒe kuxiwo dzi. Hakpalaa se le eɖokui me be yele “abe xevi tsi akogo le xɔta ene,” abe yeƒe kuxiwo koe ɖe to ɖe ye ene. (Ps. 102:8) Ne eva dzɔ be nèse le ɖokuiwò me alea la, trɔ wò dzimenyawo ƒo ɖe Yehowa ŋkume abe ale si hakpalaa wɔe ene. Ame si hiã tu ƒe gbedodoɖa—ɛ̃, wò gbedodoɖa—ate ŋu akpe ɖe ŋuwò nàwɔ avu kple susu manyomanyowo bubu tso ɖokuiwò ŋu. Yehowa do ŋugbe be ‘yeatrɔ ɖe ame dahewo ƒe gbedodoɖa ŋu, eye yemado vlo woƒe kukuɖeɖe o.’ (Ps. 102:18) Ka ɖe eƒe ŋugbedodowo dzi.\n21. Nu kae akpe ɖe ame ŋu be wòanɔ susu nyuiwo bum?\n21 Psalmo 102 ɖe nu si míawɔ be míanɔ susu nyuiwo bum la hã fia. Hakpalaa trɔ susu ɖe eya kple Yehowa dome ƒomedodo boŋ ŋu. (Ps. 102:13, 28) Efa akɔ nɛ esi wònyae be Yehowa alé Eƒe amewo ɖe te ɣeawokatãɣi be woado dzi le dodokpɔwo me. Eya ta ne seselelãme siwo mesɔ o na be mète ŋu le geɖe wɔm le Mawu subɔsubɔ me abe ale si nàdii ene o la, do gbe ɖa tso eŋu. Ðe kuku na Mawu be wòase wò gbedodoɖawo, menye be nàkpɔ gbɔdzɔe ko o, ke be “woaxlẽ nya afia le Yehowa ƒe ŋkɔ ŋu” hã.—Ps. 102:21, 22.\n22. Nu kae ana míaƒe nu nadze Yehowa ŋu?\n22 Nyateƒee, míate ŋu azã Biblia atsɔ akpɔ kakaɖedzi be míele xɔse la me, eye asixɔxɔ le mía ŋu le Yehowa ŋkume. Kakaɖedzitɔe la, míate ŋu aɖe dziɖeleameƒo ƒe seselelãmewo katã ɖa keŋkeŋ le nuɖoanyi sia me o. Ke hã, ne míedo dzi hesubɔ Yehowa nuteƒewɔwɔtɔe la, míaƒe nu ate ŋu adze eŋu, eye wòaxɔ mí ɖe agbe.—Mat. 24:13.\nƉoe Ɖe Amewo Ɖoe Ɖe Amewo Nɔ Susu Nyuiwo Bum Tso Ðokuiwò Ŋu


Hiob 16 | Biblia Le Internet Dzi | Xexe Yeye Gɔmeɖeɖe\nHiob ƒe nyaŋuɖoɖo (1-22)\n‘Akɔfala siwo doa nuxaxa na ame koe mienye!’ (2)\nHiob gblɔ be Mawu tsɔ ye ɖo nudzidzea (12)\n16 Hiob ɖo eŋu be: 2 “Mese nya siawo tɔgbi geɖe. Akɔfala siwo doa nuxaxa na ame koe mi katã mienye!+ 3 Ðe nya gbɔlo* siawo nu ava tsoa? Nu kae ve wò be nèle nya ŋu ɖom alea? 4 Nye hã mate ŋu aƒo nu abe miawo ke ene. Ne ɖe miele tenyeƒe la,*Anye ne mate ŋu agblɔ nya gã nya gãwo ɖe mia ŋu aleaEye mate ŋu aʋuʋu ta ɖe mia ŋu hafi.+ 5 Gake ɖe matsɔ nye numenyawo ado ŋusẽ mi,Eye nye akɔfanyawo afa dzi na mi boŋ.+ 6 Ne meƒo nu la, nye vevesesea dzi maɖe akpɔtɔ o,+Eye ne mezi ɖoɖoe hã, ɖe wòafa nama? 7 Ke azɔ ena wɔna vɔ le ŋunye;+Eye wòtsrɔ̃ nye aƒekɔ la* katã. 8 Wò asi su dzinye hã, eye wòzu ɖaseɖiɖi,Ale be meɖi ku eye nye kuɖiɖi sia tso hele ɖase ɖim ɖe mo nam kã. 9 Eƒe dɔmedzoe vuvum ʋayaʋaya, eye wòlém ɖe dɔme.+ Eɖua aɖukli ɖe ŋunye. Nye ketɔ la klẽ ŋku ɖe ŋunye.+ 10 Woke woƒe nu baa ɖe ŋunye,+Eye woƒo tome nam vlodoametɔe;Wolɔ hoo ɖe ŋunye.+ 11 Mawu gblẽm ɖe ŋutsuviwo si me,Eye wòtsɔm de asi na ame vɔ̃ɖiwo.+ 12 Meli bɔkɔɔ, gake egbãm nyanyanya;+Elé ʋume nam, eye wòtsɔm xlã ɖi megbã ʋayaʋaya;Etsɔm ɖo nudzidzea na eɖokui. 13 Eƒe aŋutrɔdalawo ƒo xlãm;+Eŋɔ nye ayikuwo+ nublanuimakpɔmakpɔe;Egbã nye vevegoe kɔ ɖe anyi. 14 Eŋɔm flofloflo;Elũ ɖe dzinye abe aʋawɔla ene. 15 Metɔ akpanya do,+Eye meɖi nye bubu* ɖe ke me.+ 16 Mefa avi ʋuu nye mo do ʋusrã,+Eye blukɔ* tsyɔ nye aɖabawo dzi, 17 Evɔ nu madzɔmadzɔ aɖeke mele nye asiwo me oEye nye gbedodoɖa le dzadzɛ hafi. 18 Oo anyigba, mègatsyɔ nye ʋu dzi o!+ Eye gbɔɖemeƒe meganɔe na nye ɣlidodo o! 19 Fifia gɔ̃ hã, nye ɖasefo le dziƒowo;Ame si aʋli tanye la le dzi ʋĩi. 20 Xɔ̃nyewo le fewu ɖum le ŋunye+Esi nye ŋkuwo le aɖatsi fam* na Mawu.+ 21 Ne ɖe ame aɖe atso nya me le amegbetɔ kple Mawu dome,Abe ale si wotsoa nya me le ame kple ehavi dome ene ɖe!+ 22 Elabena ƒe ʋɛ aɖewo koe gasusɔ,Eye maɖo ta demagbɔnugbe.+\n^ Alo, “dzodzro.”\n^ Alo, “Ne ɖe miaƒe luʋɔ le nye luʋɔ teƒe la.”\n^ Alo, “ame siwo ƒoa ƒu kplim.”\n^ Alo, “ŋusẽ.” Egɔmeɖeɖe tẽe, “dzo.”\n^ Agate ŋu afia, “Esi nye ŋkuwo tsi zãdomadɔlɔ̃e.”


“Ŋutilã la ŋu bubu hea ku vɛ.”—ROMATƆWO 8:6, NW.\n1. Aleke ame aɖewo bua amegbetɔ ƒe ŋutilã lae, eye biabia ka ŋue wòle be míabu?\n“MEDA akpe na wò le alesi wowɔm nukutɔe la ta.” (Psalmo 139:14) Aleae hakpala Dawid dzi hae esime wònɔ ŋugble dem le Yehowa ƒe nuwɔwɔwo dometɔ ɖeka—si nye amegbetɔ ƒe ŋutilã—ŋu. To vovo na kafukafu sia, si ŋu gɔmesese blibo le la, mawunyafiala aɖewo li siwo bua ŋutilã la be enye bebeƒe kple dɔwɔnu na nuvɔ̃. Woyɔe be ‘numanyamanya ƒe awu, nugbegblẽwɔwɔ ƒe gɔmeɖokpe, nufitifitiwɔwɔ ƒe kɔsɔkɔsɔ, nuvɔ̃ xadza, amekuɖetsitrenu, ame gbɔlo.’ Nyateƒee, apostolo Paulo nya gblɔ be, “Le nye ŋutilã me la—nu nyui aɖeke menɔa anyi o” ya. (Romatɔwo 7:18) Gake ɖe esia fia be nuvɔ̃ŋutilã la ɖu mía dzi mɔkpɔkpɔmanɔŋuia?\n2. (a) Nukae “ŋutilã la ŋu bubu” fia? (b) “Ŋutilã” kple “gbɔgbɔ” dome ʋawɔwɔ kae yia edzi le amegbetɔ siwo le didim be yewoadze Mawu ŋu la me?\n2 Ɣeaɖewoɣi la, Ŋɔŋlɔawo yɔa ametia be ‘ŋutilã.’ (Fiawo I, 21:27) Wogazã “ŋutilã” hã na amegbetɔ le eƒe blibomademade ƒe nɔnɔme me esi wònye aglãdzela Adam ƒe dzidzimevi ta. (Efesotɔwo 2:3; Psalmo 51:7; Romatɔwo 5:12) Domenyinu si míexɔ tso egbɔ he “ŋutilã ƒe gbɔdzɔgbɔdzɔ” vɛ. (Romatɔwo 6:19) Eye Paulo xlɔ̃ nu be: “Ŋutilã la ŋu bubu hea ku vɛ.” (Romatɔwo 8:6, NW) “Ŋutilã la ŋu bubu” fia nuvɔ̃ŋutilã ƒe nudzodzrowo ƒe ŋusẽkpɔɖeamedzi kple ameʋaʋã. (Yohanes I, 2:16) Eyata ne míele agbagba dzem be míawɔ nusi dzea Mawu ŋu la, aʋawɔwɔ aɖe yia edzi ɖaa le míaƒe gbɔgbɔmemenyenye kple míaƒe nuvɔ̃menyenye si ƒonɛ ɖe mía nu madzudzɔmadzudzɔe be míawɔ “ŋutilã ƒe dɔwɔwɔwo” la dome. (Galatiatɔwo 5:17-23; Petro I, 2:11) Esi Paulo ƒo nu tso aʋawɔwɔ sia si doa vevesese na ame ŋutɔ, si yi edzi le eyama me ŋu vɔ la, efa konyi be: “O, nye nublanuitɔ! Amekae aɖem tso kuŋutilã si me mahã?” (Romatɔwo 7:24) Ðe Paulo nye amesi dzi tetekpɔ ɖu wɔnamanɔŋuia? Biblia ɖo eŋu gbeteteɖedzitɔe be ao!\nTetekpɔ Kple Nuvɔ̃ Li Ŋutɔŋutɔ\n3. Aleke ame geɖe bua nuvɔ̃ kple tetekpɔe, gake aleke Biblia xlɔ̃ nu tsi tre ɖe nɔnɔme sia ŋui?\n3 Le ame geɖe gome egbea la, nuvɔ̃ nye nukpɔsusu si dzi womeda asi ɖo o. Ame aɖewo zãa nya “nuvɔ̃” abe tsigãdzinya ene tsɔ ɖɔa amegbetɔ ƒe vodada suesuewoe. Womekpɔnɛ dzea sii be ‘mí katã míatsɔ mía ɖokui afia le Kristo ƒe ʋɔnudrɔ̃zikpui la ŋgɔ, bene amesiame naxɔ nu ɖe alesialesi wòwɔ le ŋutilã me nɔnɔ me la nu, nenye nyui alo vɔ’ o. (Korintotɔwo II, 5:10) Ame bubuwo agblɔe hatsɛkakatɔe be: “Mate ŋu aɖu nusianu dzi, negbe tetekpɔ ko!” Amesiwo ƒe susu koe nye vivisese enumake, eɖanye na nuɖuɖu, gbɔdɔdɔ, modzakaɖeɖe, alo dzidzedzekpɔkpɔ o, domee ame aɖewo le. Menye ɖeko wodia nusianu ko o, ke wodina be woaka yewo si enumake hã! (Luka 15:12) Womekpɔa nu yia ŋgɔ toa vivisese enumake ŋu ɖoa “agbe vavã” si ava le etsɔme ƒe dzidzɔkpɔkpɔ gbɔ o. (Timoteo I, 6:19) Gake Biblia fia nu mí be míabu nu ŋu nyuie eye míakpɔ nu ayi ŋgɔ ahaƒo asa na nusianu si agblẽ nu le mía ŋu le gbɔgbɔ alo ŋutilã me. Lododo aɖe si tso gbɔgbɔ me gblɔ be: “Ne nunyala kpɔ dzɔgbevɔ̃e la, eɣlaa eɖokui; ke ame bebewuwo dea ta eme, eye wòle na wo be, woakpɔ wo tɔnua.”—Lododowo 27:12.\n4. Nuxlɔ̃ame kae Paulo na le Korintotɔwo I, 10:12, 13?\n4 Esi Paulo ŋlɔ agbalẽ na Kristotɔ siwo nɔ Korinto—du si ŋkɔ ɖi le agbegbegblẽnɔnɔ gome—me la, ena nuxɔxlɔ̃ nyui aɖe wo ku ɖe tetekpɔ kple nuvɔ̃ ƒe ŋusẽ ŋu. Egblɔ be: “Amesi ke susuna be, yele tsitre la, nakpɔ nyuie, bena wòagadze anyi o. Tetekpɔ aɖeke meva mia dzi kpɔ o negbe ame tɔ ɖeɖeko, gake nuteƒewɔla enye Mawu, amesi mana mɔ bena, woate mi akpɔ awu alesi miate ŋui la o; ke ana gododo le eme hã akpe ɖe tetekpɔ ŋuti, bene miate ŋu atsɔe.” (Korintotɔwo I, 10:12, 13) Mí katã—ɖeviwo kple tsitsiawo, ŋutsuwo kple nyɔnuwo—míedoa go tetekpɔ geɖe le suku, le dɔwɔƒe, alo le teƒe bubu aɖe. Eyata mina míadzro Paulo ƒe nyawo me akpɔ be gɔmesese kae le wo ŋu na mí hã.\n5. Nukatae afɔku le kakaɖeameɖokuidzi akpa me?\n5 Paulo gblɔ be: “Amesi ke susuna be, yele tsitre la, nakpɔ nyuie, bena wòagadze anyi o.” Afɔku le kaka ɖe míaƒe agbenyuinɔnɔ ŋutete dzi akpa me. Efia be míese nusi nuvɔ̃ nye kple eƒe ŋusẽ gɔme nyuie o. Esi amewo abe Mose, Dawid, Salomo, kple apostolo Petro ene dze nuvɔ̃ me la, ɖe wòle be míasusui be mate ŋu adzɔ ɖe mía dzi oa? (Mose IV, 20:2-13; Samuel II, 11:1-27; Fiawo I, 11:1-6; Mateo 26:69-75) Lododowo 14:16 gblɔ be: “Nunyala vɔ̃na, eye wòtsria vɔ̃; ke bometsila nyrãna, eye wòɖoa dzi ɖe eɖokui ŋu.” Gakpe ɖe eŋu la, Yesu gblɔ be: “Gbɔgbɔ la le lɔlɔ̃m, gake ŋutilã la gbɔdzɔ.” (Mateo 26:41) Esi amegbetɔ madeblibo aɖeke medo le dzodzro vɔ̃wo me o ta la, ehiã be míatsɔ Paulo ƒe nuxlɔ̃amea nya vevii ahatsi tre ɖe tetekpɔwo ŋu, ne menye nenema o la, míadze anyi bɔbɔe.—Yeremya 17:9.\n6. Ɣekaɣi wòle be míadzra ɖo ɖe tetekpɔ ŋu, eye aleke míadzra ɖoe?\n6 Nunya le eme be míado ŋgɔ adzra ɖo ɖi ɖe xaxa si ate ŋu ava mía dzi le vome ŋu. Fia Asa kpɔe dze sii be ɣeyiɣi si me ŋutifafa li ye wòle be yeadze aʋa ɖi. (Kronika II, 14:2, 6, 7) Enyae be ne yelala wodze ye dzi vɔ hafi yebe yeadzra ɖo la, atsi megbe akpa. Nenema ke nusi míawɔ ne tetekpɔwo do mo ɖa la ŋuti nyametsotsowo nya wɔna nyuie le ɣeyiɣi si me míaƒe susu dze akɔ anyi me. (Psalmo 63:7) Daniel kple exɔlɔ̃ mawuvɔ̃lawo ɖoe be yewoalé Yehowa ƒe sewo me ɖe asi hafi wova ƒoe ɖe wo nu be woaɖu fia ƒe nuɖuɖu damiawo. Eyata womehe ɖe megbe le nyametsotso si wowɔ be yewomaɖu nuɖuɖu makɔmakɔ o la dzi wɔwɔ me o. (Daniel 1:8) Hafi tetekpɔkpɔwo nava mía dzi la, mina míado ŋusẽ nyametsotso si míewɔ be míalé agbenyuinɔnɔ me ɖe asi la. Ekema ŋusẽ anɔ mía ŋu míatsi tre ɖe nuvɔ̃ ŋu.\n7. Nukatae wònye akɔfafa be míanya be ame bubuwo te ŋu ɖu tekpɔkpɔwo dzi dzidzedzetɔe?\n7 Aleke gbegbe Paulo ƒe nya siawo fa akɔ na míi enye si: “Tetekpɔ aɖeke meva mia dzi kpɔ o negbe ame tɔ ɖeɖeko”! (Korintotɔwo I, 10:13) Apostolo Petro ŋlɔ bena: “Minɔ tsitre sesĩe ɖe [Abosam] ŋuti le xɔse me, esi mienyae bena, fukpekpe mawo ke va mia nɔvi, siwo le xexeame la dzi.” (Petro I, 5:9) Ẽ, tetekpɔ mawo ke va ame bubuwo dzi eye le Mawu ƒe kpekpeɖeŋu me la, wonɔ te ɖe wo nu dzidzedzetɔe, eyata míawo hã míate ŋui. Gake esi míenye Kristotɔ vavãwo le xexe gblẽku me ta la, mí katã míate ŋu akpɔ mɔ be woate mí akpɔ gbeɖeka. Ekema aleke míate ŋu aka ɖe edzii be míate ŋu aɖu amegbetɔ ƒe gbɔdzɔgbɔdzɔ kple nuvɔ̃ ƒe tetekpɔ dzii?\nMíate Ŋu Aɖu Tetekpɔ Dzi!\n8. Nukae nye nu vevitɔ si hiã hena asaƒoƒo na tetekpɔ?\n8 Mɔ vevitɔ si dzi míato asi le ‘nuvɔ̃ ƒe kluvinyenye’ nu ye nye be míaƒo asa na tetekpɔ ne wòanya wɔ. (Romatɔwo 6:6) Lododowo 4:14, 15 xlɔ̃ nu be: “Megage ɖe ame vɔ̃ɖiwo toƒe o, eye megazɔ ame vlowo ƒe mɔ dzi o. Ðe kɔ ɖa le eŋu, eye megato edzi o; dze le eŋu, eye nato eŋu ayi.” Zi geɖe la, míenyana doa ŋgɔ ne nɔnɔme aɖewo ate ŋu akplɔ mí ade nuvɔ̃ me o. Eyata nusi ŋu gɔmesese le wòle be mí Kristotɔwo míawɔ enye be ‘míato eŋu ayi,’ míate ɖa le amesiame kple nusianu kple teƒe sia teƒe si ate ŋu anyɔ dzodzro vɔ̃ ɖe mía me eye wòade seselelãme makɔmakɔwo mía me la ŋu.\n9. Aleke wote gbe ɖe sisi le nɔnɔme siwo akplɔ ame ade nuvɔ̃ me nu dzi le Ŋɔŋlɔawo mee?\n9 Sisi le nɔnɔme si ate ŋu akplɔ ame ade tetekpɔ me nu enye afɔɖeɖe vevi bubu hena dzidzedzekpɔkpɔ le tetekpɔ dzi ɖuɖu me. Paulo ɖo aɖaŋu be: “Misi le ahasiwɔwɔ nu!” (Korintotɔwo I, 6:18) Eŋlɔ bena: “Misi le trɔ̃subɔsubɔ la nu!” (Korintotɔwo I, 10:14) Apostoloa xlɔ̃ nu Timoteo hã be wòasi le ŋutilã me kesinɔnuwo didi vivivo, kpakple “ɖekakpuinyenye ƒe nudzodzrowo” nu.—Timoteo II, 2:22; Timoteo I, 6:9-11.\n10. Kpɔɖeŋu vovovo eve kawoe ɖe sisi le tetekpɔ nu ƒe vevienyenye fia?\n10 Bu Israel Fia Dawid ƒe nyaa ŋu kpɔ. Esi wònɔ eƒe fiasã tame nɔ nu kpɔm la, ekpɔ nyɔnu dzetugbe aɖe nɔ tsi lem, eye dzodzro vɔ̃wo ge ɖe eƒe dzime. Ðe wòle be wòadzo le xɔa ta ahasi le tetekpɔa nu hafi. Gake eyi ɖabia nu tso nyɔnu sia—Bat-Seba—ŋu eye nusi do tso eme menyo kura o. (Samuel II, 11:1–12:23) Gake aleke Yosef ya wɔ nui esime eƒe aƒetɔ srɔ̃ agbegbegblẽnɔla la ƒoe ɖe enu be wòamlɔ ye gbɔ? Nuŋlɔɖia gblɔ na mí be: “Eye wònɔa nya sia gblɔm na Yosef ŋkeke sia ŋkeke; ke melɔ̃ be, yeamlɔ egbɔ, eye yeade asi eŋu o.” Togbɔ be Mose ƒe Sea menɔ anyi ɣemaɣi o hã la, Yosef ɖo eŋu nɛ bena: “Aleke gɔ̃ mawɔ vɔ̃ gã sia, eye mada vo ɖe Mawu ŋuti mahã?” Gbeɖeka elée gblɔ nɛ bena: “Va mlɔ anyi kplim!” Ðe Yosef tɔ ɖe afima hedze agbagba be yeaɖe nu me nɛa? Ao. ‘Esi do go le aƒea me.’ Yosef meɖe mɔ gbɔdɔdɔ ƒe tetekpɔ ɖu edzi kura o. Esi le enu!—Mose I, 39:7-16.\n11. Nukae míate ŋu awɔ ne tetekpɔ aɖe le mía dzi vam edziedzi?\n11 Wobua sisi adzo le nane nu ɣeaɖewoɣi be enye vɔvɔ̃, gake zi geɖe la, mía ɖokui ɖeɖeɖa le nɔnɔme aɖe gbɔ nye nu nyuitɔ si wòle be míawɔ. Ðewohĩ tetekpɔ aɖe vaa mía dzi edziedzi le dɔwɔƒe. Togbɔ be ɖewohĩ míate ŋu aɖe asi le dɔ ma ŋu adi bubu o hã la, mɔ bubuwo anɔ anyi siwo dzi míato aɖe mía ɖokui ɖa le tetekpɔ ƒe nɔnɔmewo me. Ehiã be míasi le nusianu si míenya be menyo o la nu, eye ele be míaɖoe kplikpaa be míawɔ nu dzɔdzɔe ko. (Amos 5:15) Le teƒe aɖewo la, sisi le tetekpɔ nu abia be woaƒo asa na amamaɖefotowo kpɔkpɔ le Internet dzi kple modzakaɖeƒe masɔmasɔwo yiyi. Ate ŋu afia hã be woagblẽ magazine aɖe dome alo adi xɔlɔ̃ yeyewo kura—amesiwo lɔ̃ Mawu eye woate ŋu akpe ɖe mía ŋu. (Lododowo 13:20) Nuka kee ate mí kpɔ be míawɔ nuvɔ̃ o, míawɔ nu nunyatɔe ne míeɖoe kplikpaa hetrɔ megbe dee.—Romatɔwo 12:9.\nAlesi Gbedodoɖa Ate Ŋu Akpe Ðe Ame Ŋui\n12. Ne míedo gbe ɖa be: “Megakplɔ mí yi ɖe tetekpɔ me o” la, nuka biamee míele Mawu?\n12 Paulo na kakaɖedzi dedziƒoname sia be: “Nuteƒewɔla enye Mawu, [eye] mana mɔ bena, woate mi akpɔ awu alesi miate ŋui la o; ke ana gododo le eme hã akpe ɖe tetekpɔ ŋuti, bene miate ŋu atsɔe.” (Korintotɔwo I, 10:13) Mɔ siwo nu Yehowa kpena ɖe mía ŋu le dometɔ ɖekae nye gbe siwo míedona ɖa be wòakpe ɖe mía ŋu míanɔ te ɖe tetekpɔ nu ŋu ɖoɖo. Yesu Kristo fia mí be míado gbe ɖa be: “Megakplɔ mí yi ɖe tetekpɔ me o; ke ɖe mí tso vɔ̃ɖitɔ la si me!” (Mateo 6:13) Le gbedodoɖa sia si tso dzi me ŋu ɖoɖo me la, Yehowa magblẽ mí ɖe tetekpɔ me o; aɖe mí atso Satana kple eƒe aɖaŋu vɔ̃wo me. (Efesotɔwo 6:11, NW ƒe etenuŋɔŋlɔ) Ele be míabia Mawu wòakpe ɖe mía ŋu míakpɔ tetekpɔwo adze sii eye ŋusẽ nanɔ mía ŋu míatsi tre ɖe wo ŋu. Ne míeƒo koko nɛ be wòagaɖe asi le mía ŋu míado kpo nu ne wote mí kpɔ o la, akpe ɖe mía ŋu be Satana, “vɔ̃ɖitɔ la,” nagakpe mía dzi o.\n13. Nukae míawɔ ne tetekpɔ aɖe dzea ŋgɔ mí edziedzi?\n13 Vevietɔ ne tetekpɔ aɖe vaa mía dzi edziedzi la, ehiã be míado gbe ɖa moveviɖoɖotɔe. Tetekpɔ aɖewo ate ŋu ana ʋiʋli sẽŋuwo naɖo míaƒe susuwo kple nɔnɔme dome si aɖe alesi gbegbe míegbɔdzɔe la afia mí kɔte. (Psalmo 51:7) Le kpɔɖeŋu me, nukae míate ŋu awɔ ne nuwɔna gbegblẽ aɖe si míewɔna tsã gavana susu me na mí heɖea fu na mí? Ke ne wote mí kpɔ be míagatrɔ ayi ewɔwɔ gbɔ ake ɖe? Le esi teƒe be nànɔ seselelãme mawo dzi zim dzaa ko la, tsɔ nyaa yi na Yehowa le gbedodoɖa me—do gbea ɖa edziedzi ne ehiã. (Psalmo 55:23) Le eƒe Nya kple gbɔgbɔ kɔkɔea ƒe ŋusẽ me la, ate ŋu akpe ɖe mía ŋu míaɖe míaƒe susu ɖa le nuwɔna makɔmakɔwo dzi.—Psalmo 19:9, 10.\n14. Nukatae gbedodoɖa le vevie hena tenɔnɔ ɖe amegbetɔ ƒe gbɔdzɔgbɔdzɔ nu?\n14 Esi Yesu de dzesii be yeƒe apostolowo nɔ akɔlɔ̃e dɔm le Getsemane-bɔa me la, exlɔ̃ nu wo be: “Minɔ ŋudzɔ, eye mido gbe ɖa, ne miagadze tetekpɔ me o; gbɔgbɔ la le lɔlɔ̃m, gake ŋutilã la gbɔdzɔ.” (Mateo 26:41) Mɔ siwo dzi míate ŋu ato aɖu tetekpɔ dzi dometɔ ɖekae nye be míanɔ ŋudzɔ ɖe mɔ vovovo siwo nu tetekpɔ ma ate ŋu ato ava ŋu eye míanɔ ŋute ɖe woƒe ayemɔwo ŋu. Ele vevie hã be míado gbe ɖa tso tetekpɔa ŋu enumake ale be woado ŋusẽ mí le gbɔgbɔ me míatsi tre ɖe eŋu. Esi wònye afisi míegbɔdzɔ le wue wotea mí kpɔ le ta la, míate ŋu atsi tre ɖe eŋu le mía ɖokui si o. Gbedodoɖa le vevie elabena Mawu ƒe ŋusẽ ate ŋu atu míaƒe ŋusẽ ɖo míatsi tre ɖe Satana ŋu. (Filipitɔwo 4:6, 7) Míahiã “hamemegãwo” ƒe gbɔgbɔ me kpekpeɖeŋu kple gbedodoɖawo hã.—Yakobo 5:13-18.\nTsi Tre Ðe Tetekpɔ Ŋu Sesĩe\n15. Nukawoe hiã hena tsitretsitsi ɖe tetekpɔ ŋu?\n15 Tsɔ kpe ɖe asaƒoƒo na tetekpɔ ne wòanya wɔ ŋu la, ele be míatsi tre ɖe eŋu sesĩe vaseɖe esime enu nava yi alo nɔnɔmea natrɔ. Esime Satana te Yesu kpɔ la, etsi tre ɖe eŋu vaseɖe esime Abosam dzo le egbɔ. (Mateo 4:1-11) Nusrɔ̃la Yakobo ŋlɔ bena: “Mitsi tre ɖe Abosam ŋu, eye wòasi le mia gbɔ.” (Yakobo 4:7) Tsitretsitsi ɖe eŋu dzea egɔme tso Mawu ƒe Nya tsɔtsɔ ado ŋusẽ míaƒe susui kple eɖoɖo kplikpaa be míalé eƒe dzidzenuwo me ɖe asi dzi. Anyo be míalé mawunyakpukpui vevi siwo ƒo nu tso míaƒe gbɔdzɔgbɔdzɔa ŋu la ɖe tame ahade ŋugble le wo ŋu. Nunya anɔ eme be míadi Kristotɔ tsitsi aɖe—ate ŋu anye hamemegã—si míagblɔ míaƒe dzimenyawo na eye míate ŋu ate ɖe eŋu hena kpekpeɖeŋu ne tetekpɔa va mía dzi.—Lododowo 22:17.\n16. Aleke míawɔ alé agbedzadzɛnɔnɔ me ɖe asi?\n16 Ŋɔŋlɔawo xlɔ̃ nu mí be míado amenyenye yeye la. (Efesotɔwo 4:24) Esia fia be míaɖe mɔ Yehowa natrɔ asi le mía ŋu ahatrɔ mí. Esime Paulo nɔ agbalẽ ŋlɔm na eƒe dɔwɔhati Timoteo la, egblɔ bena: “Dze dzɔdzɔenyenye, mawusosroɖa, dzixɔse, lɔlɔ̃, dzidodo, dɔmefafa yome. Ʋli xɔse ƒe ʋiʋli nyui la; wò asi nasu agbe mavɔ, si ta woyɔ wò ɖo . . . la dzi.” (Timoteo I, 6:11, 12) Míate ŋu ‘adze dzɔdzɔenyenye yome’ ne míesrɔ̃ Mawu ƒe Nya la veviedodotɔe kple susu be míanya eƒe nɔnɔme nyuie eye be míanɔ agbe ɖe eƒe nudidiwo nu. Kristotɔwo ƒe dɔwɔnawo katã, abe gbeƒãɖeɖe nyanyuia kple kpekpewo dede ene, hã le vevie. Tete ɖe Mawu ŋu kplikplikpli kple eƒe gbɔgbɔ me mɔnuɖoɖowo ŋudɔwɔwɔ bliboe akpe ɖe mía ŋu míatsi le gbɔgbɔ me eye míalé agbedzadzɛnɔnɔ me ɖe asi.—Yakobo 4:8.\n17. Aleke míewɔ nya be Mawu magblẽ mí ɖi ne míele tetekpɔ me tom o?\n17 Paulo na kakaɖedzi mí be tetekpɔ ɖesiaɖe si ava mía dzi malolo awu ŋusẽ si Mawu na mí be míatsɔ nɔ te ɖe enui gbeɖe o. Yehowa ‘ana gododo le eme hã akpe ɖe eŋuti, bene miate ŋu atsɔe.’ (Korintotɔwo I, 10:13) Le nyateƒe me la, Mawu meɖea mɔ be tetekpɔ aɖe nakpe mía dzi ale gbegbe be gbɔgbɔmeŋusẽ agbɔsɔsɔ si míehiã be míalé nuteƒewɔwɔ me ɖe asi manɔ mía ŋu ne míeyi edzi ɖo ŋu ɖe eŋu o. Edi be míakpɔ dzidzedze le tsitretsitsi ɖe tetekpɔ si ana míawɔ nusi menyo le eŋkume o la ŋu me. Gawu la, míate ŋu axɔ eƒe ŋugbedodo dzi ase be: “Nyemele asi ɖe ge le mia ŋu o, eye nyemele mia gblẽ ge ɖi akpɔ o.”—Hebritɔwo 13:5.\n18. Nukatae kakaɖedzi ate ŋu anɔ mía si be míaɖu amegbetɔ ƒe gbɔdzɔgbɔdzɔ dzi?\n18 Paulo menɔ vedomesi le nusi ado tso aʋa si wɔm wònɔ kple amegbetɔ ƒe gbɔdzɔgbɔdzɔ me la o. Mebu eɖokui nublanuitɔ si ŋu wɔna mele le eƒe ŋutilãmenudzodzrowo si me o. Ke boŋ egblɔ be: “Mele dudime kem ale, bena nyemele ɖikeke me o, eye mele kɔ dam ale, bena nyemedaa dadagbo o; hafi meƒoa nye ŋutilã wòdoa ʋusrã, eye mewɔnɛ kluvi boŋ, bene esi menye gbeƒãɖela na ame bubuwo la, nye ŋutɔ la nyemagazu ame madzemadze o.” (Korintotɔwo I, 9:26, 27) Míawo hã míate ŋu awɔ aʋa atsi tre ɖe ŋutilã madebliboa ŋu dzidzedzetɔe. Míaƒe Dziƒofofo lɔlɔ̃tɔ la toa Ŋɔŋlɔawo, Biblia-srɔ̃gbalẽwo, Kristotɔwo ƒe kpekpewo, kple hati Kristotɔ tsitsiwo dzi naa ŋkuɖodzinya mí edziedzi, siwo kpena ɖe mía ŋu be míalé mɔ dzɔdzɔe la me ɖe asi. Le eƒe kpekpeɖeŋu me la, míate ŋu aɖu amegbetɔ ƒe gbɔdzɔgbɔdzɔ dzi!\n• Nukae ‘ŋutilã ŋu bubu’ fia?\n• Aleke míate ŋu adze aʋa ɖi ɖe tetekpɔ ŋui?\n• Nukae míate ŋu awɔ be míanɔ te ɖe tetekpɔ nu?\n• Akpa kae gbedodoɖa wɔna le tetekpɔ dzi ɖuɖu me?\n• Nukatae míenya be anya wɔ be míaɖu amegbetɔ ƒe gbɔdzɔgbɔdzɔ dzi?\nBiblia mefia nu be wɔnamanɔŋutɔwoe míenye le míaƒe ŋutilãmedzodzrowo si me o\nSisi le tetekpɔ nu nye mɔ vevi siwo dzi woato aƒo asa na nuvɔ̃ dometɔ ɖeka\nƉoe Ɖe Amewo Ɖoe Ɖe Amewo Amegbetɔ Ƒe Gbɔdzɔgbɔdzɔ Dzi Ðuɖu\nw01 3/15 axa 10-14